title: Σύσταση (ΕΕ) 2020/1307 της Επιτροπής της 18ης Σεπτεμβρίου 2020 σχετικά με την κοινή εργαλειοθήκη της Ένωσης για τη μείωση του κόστους εγκατάστασης δικτύων πολύ υψηλής χωρητικότητας και τη διασφάλιση έγκαιρης και ευνοϊκής για τις επενδύσεις πρόσβασης στο ραδιοφάσμα 5G, με σκοπό την προώθηση της συνδεσιμότητας για τη στήριξη της οικονομικής ανάκαμψης από την κρίση λόγω COVID-19 στην Ένωση

text:
               21.9.2020

               EL

               Επίσημη Εφημερίδα της Ευρωπαϊκής Ένωσης

               L 305/33

      ΣΥΣΤΑΣΗ (ΕΕ) 2020/1307 ΤΗΣ ΕΠΙΤΡΟΠΗΣ
      της 18ης Σεπτεμβρίου 2020
      σχετικά με την κοινή εργαλειοθήκη της Ένωσης για τη μείωση του κόστους εγκατάστασης δικτύων πολύ υψηλής χωρητικότητας και τη διασφάλιση έγκαιρης και ευνοϊκής για τις επενδύσεις πρόσβασης στο ραδιοφάσμα 5G, με σκοπό την προώθηση της συνδεσιμότητας για τη στήριξη της οικονομικής ανάκαμψης από την κρίση λόγω COVID-19 στην Ένωση
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:

                  (1)

                  Η κρίση λόγω COVID-19 κατέδειξε ότι η συνδεσιμότητα είναι κορυφαίας σημασίας για τους πολίτες και τις επιχειρήσεις στην Ένωση. Τα δίκτυα ηλεκτρονικών επικοινωνιών, ιδίως τα δίκτυα πολύ υψηλής χωρητικότητας, διαδραματίζουν καίριο ρόλο στην αντιμετώπιση της κρίσης διότι καθιστούν δυνατή την εξ αποστάσεως εργασία και σχολική φοίτηση, την εξ αποστάσεως ιατροφαρμακευτική περίθαλψη και την εξ αποστάσεως προσωπική επικοινωνία και ψυχαγωγία. Η ευρεία συνδεσιμότητα gigabit στηρίζει περιπτώσεις εντατικής ευρυζωνικής χρήσης στους τομείς της υγείας, της εκπαίδευσης, των μεταφορών, της εφοδιαστικής και των μέσων ενημέρωσης, οι οποίες μπορούν να διαδραματίσουν στρατηγικό ρόλο στην οικονομική ανάκαμψη της Ευρώπης. Γενικότερα, η σταθερή και ασύρματη συνδεσιμότητα συμβάλλει σημαντικά στην παροχή οικονομικά προσιτών και προσβάσιμων υπηρεσιών και στη γεφύρωση του ψηφιακού χάσματος. Προσφέρει ένα σημαντικό μέσο για την ενημέρωση του κοινού, την παροχή συνδρομής στις αρμόδιες δημόσιες αρχές για την αναχαίτιση της διασποράς του ιού και τη διευκόλυνση της ανταλλαγής δεδομένων και της παροχής τηλεϋπηρεσιών από τους οργανισμούς φορείς ιατροφαρμακευτικής περίθαλψης.

                  (2)

                  Η πανδημία έχει αλλάξει τις οικονομικές προοπτικές για τα επόμενα χρόνια. Επενδύσεις και μεταρρυθμίσεις είναι απαραίτητες περισσότερο από ποτέ για τη διασφάλιση σύγκλισης και ισορροπημένης, μακρόπνοης και βιώσιμης οικονομικής ανάκαμψης. Η επένδυση στις κοινές προτεραιότητες της Ένωσης, κυρίως στους τομείς της πράσινης, της ψηφιακής και της κοινωνικής πολιτικής, θα βελτιώσει την ανθεκτικότητά της και θα συμβάλει στη δημιουργία θέσεων εργασίας και βιώσιμης ανάπτυξης, εκσυγχρονίζοντας παράλληλα τις οικονομίες των κρατών μελών. Κατά συνέπεια, τα κράτη μέλη θα πρέπει να αξιοποιήσουν πλήρως τις δυνατότητες του προτεινόμενου μηχανισμού ανάκαμψης και ανθεκτικότητας, εξασφαλίζοντας αποδοτικές δημόσιες δαπάνες και διαμορφώνοντας τις πλέον κατάλληλες συνθήκες για την υλοποίηση ιδιωτικών επενδύσεων. Για τον σκοπό αυτόν, η παρούσα σύσταση παρέχει καθοδήγηση στα κράτη μέλη που βρίσκονται στη διαδικασία κατάρτισης των προτάσεών τους για τα οικεία σχέδια ανάκαμψης και ανθεκτικότητας. Υποδεικνύει τον τρόπο με τον οποίο τα κράτη μέλη μπορούν να εφαρμόσουν απλά και ρεαλιστικά μέτρα που αποσκοπούν στην εκχώρηση ραδιοφάσματος για τα δίκτυα πέμπτης γενιάς (5G) υπό ευνοϊκές για τις επενδύσεις συνθήκες, καθώς και τον τρόπο με τον οποίο μπορούν να διευκολύνουν την εγκατάσταση σταθερών και ασύρματων δικτύων πολύ υψηλής χωρητικότητας, για παράδειγμα, με την άρση των περιττών διοικητικών εμποδίων και τον εξορθολογισμό των διαδικασιών αδειοδότησης.

                  (3)

                  Σε αυτό το κοινωνικοοικονομικό πλαίσιο, κρίνεται αναγκαία η ανάπτυξη μιας κοινής ενωσιακής προσέγγισης, μιας «εργαλειοθήκης», με βάση τις βέλτιστες πρακτικές. Στόχος είναι η παροχή κινήτρων για την έγκαιρη εγκατάσταση δικτύων πολύ υψηλής χωρητικότητας, συμπεριλαμβανομένων των δικτύων οπτικών ινών και των ασύρματων δικτύων επόμενης γενιάς. Η υιοθέτηση μιας τέτοιου είδους προσέγγισης θα στηρίξει τις αναδυόμενες και μελλοντικές ψηφιακές διαδικασίες και εφαρμογές και θα συμβάλει άμεσα στην ανάπτυξη και την απασχόληση, στο πλαίσιο της οικονομικής ανάκαμψης της Ένωσης.

                  (4)

                  Στα συμπεράσματα του Συμβουλίου, της 9ης Ιουνίου 2020, σχετικά με τη διαμόρφωση του ψηφιακού μέλλοντος της Ευρώπης (1) υπογραμμίζεται ότι η πανδημία COVID-19 κατέδειξε την ανάγκη για ταχεία και καθολική συνδεσιμότητα. Η κατάσταση αυτή επιτάσσει στα κράτη μέλη να αναπτύξουν, σε στενή συνεργασία με την Επιτροπή, μια δέσμη βέλτιστων πρακτικών για τη μείωση του κόστους εγκατάστασης των δικτύων και τη διευκόλυνση της ανάπτυξης υποδομών πολύ υψηλής χωρητικότητας, συμπεριλαμβανομένων των οπτικών ινών και του 5G.

                  (5)

                  Τα δίκτυα κινητών επικοινωνιών 5G θα προσφέρουν συνδεσιμότητα πολύ υψηλής χωρητικότητας στους χρήστες κινητών επικοινωνιών. Τα δίκτυα αυτά πρόκειται να διαδραματίσουν καίριο ρόλο στη διαμόρφωση της βάσης για τον ψηφιακό και τον πράσινο μετασχηματισμό σε τομείς όπως οι μεταφορές, η ενέργεια, η μεταποίηση, η υγεία, η γεωργία και τα μέσα ενημέρωσης. Η επιτυχία διαφόρων περιπτώσεων χρήσης των δικτύων 5G προϋποθέτει τη συνέχεια της παροχής υπηρεσιών σε σημαντικές εκτάσεις, μεταξύ άλλων σε διασυνοριακό επίπεδο. Ως εκ τούτου, είναι σημαντικό τα κράτη μέλη να λάβουν κατάλληλα μέτρα για την προώθηση της εγκατάστασης σε ολόκληρη την επικράτειά τους, συμπεριλαμβανομένων αγροτικών και απομακρυσμένων περιοχών, και να συνεργαστούν μεταξύ τους για την εγκατάσταση δικτύων 5G σε διασυνοριακές περιοχές.

                  (6)

                  Τα μέτρα σχετικά με το ραδιοφάσμα που καλύπτει η παρούσα σύσταση μπορούν να στηρίξουν τις προκαταρκτικές εργασίες του μελλοντικού επικαιροποιημένου σχεδίου δράσης της Επιτροπής όσον αφορά τα δίκτυα 5G και 6G για την Ευρώπη, το οποίο εξαγγέλθηκε στην ανακοίνωση της Επιτροπής με τίτλο «Διαμόρφωση του ψηφιακού μέλλοντος της Ευρώπης» (2). Στο εν λόγω επικαιροποιημένο σχέδιο θα γίνει απολογισμός της προόδου που έχει σημειωθεί, θα αντιμετωπιστούν οι τρέχουσες ελλείψεις της εγκατάστασης των δικτύων και θα καθοριστούν νέοι φιλόδοξοι στόχοι για τη μελλοντική εγκατάσταση δικτύων 5G σε επίπεδο ΕΕ, ώστε να διασφαλιστεί ότι η συνδεσιμότητα 5G θα αξιοποιηθεί στο έπακρο προκειμένου να συμβάλει στην επίτευξη των μακροπρόθεσμων στόχων της ΕΕ για τον ψηφιακό μετασχηματισμό της οικονομίας.

                  (7)

                  Η οδηγία 2014/61/ΕΕ του Ευρωπαϊκού Κοινοβουλίου και του Συμβουλίου (3) (στο εξής: οδηγία για τη μείωση του κόστους ευρυζωνικών υπηρεσιών) αποβλέπει στη διευκόλυνση και την παροχή κινήτρων για την εγκατάσταση υψίρρυθμων δικτύων ηλεκτρονικών επικοινωνιών. Στην έκθεσή της σχετικά με την εφαρμογή της οδηγίας για τη μείωση του κόστους ευρυζωνικών υπηρεσιών (4), η Επιτροπή εντόπισε ορισμένα προβλήματα όσον αφορά την αποτελεσματικότητά της, συμπεριλαμβανομένου του γεγονότος ότι ορισμένα προαιρετικά μέτρα δεν αξιοποιούνται πλήρως από τα κράτη μέλη. Ως απάντηση στα προβλήματα αυτά, η παρούσα σύσταση θα πρέπει να προτείνει μέτρα που θα παράσχουν κίνητρα για την έγκαιρη εγκατάσταση βιώσιμων δικτύων ηλεκτρονικών επικοινωνιών πολύ υψηλής χωρητικότητας, συμπεριλαμβανομένων των δικτύων 5G.

                  (8)

                  Η οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου (5), η οποία πρέπει να μεταφερθεί στο εθνικό δίκαιο από τα κράτη μέλη και να τεθεί σε εφαρμογή από την 21η Δεκεμβρίου 2020, προάγει τη συνδεσιμότητα και την πρόσβαση σε δίκτυα πολύ υψηλής χωρητικότητας, καθώς και τη χρήση τους, από όλους τους πολίτες και τις επιχειρήσεις της Ένωσης. Σκοπός της παρούσας σύστασης είναι να συμβάλει στην επίτευξη του στόχου αυτού και, ως εκ τούτου, στο επίκεντρό της βρίσκεται η εγκατάσταση δικτύων πολύ υψηλής χωρητικότητας.

                  (9)

                  Τα κράτη μέλη θα πρέπει να συνεργαστούν, τόσο μεταξύ τους όσο και με την Επιτροπή, για την επείγουσα ανάπτυξη μιας εργαλειοθήκης η οποία θα περιλαμβάνει βέλτιστες πρακτικές για την εφαρμογή της οδηγίας για τη μείωση του κόστους ευρυζωνικών υπηρεσιών και θα βασίζεται στις ελάχιστες απαιτήσεις της, επιφέροντας βελτιώσεις στους ακόλουθους τομείς: i) εξορθολογισμός των διαδικασιών αδειοδότησης, στο πλαίσιο ευρύτερων προσπαθειών βελτίωσης της αποδοτικότητας και της διαφάνειας των δημόσιων διοικήσεων, καθώς και συμβολής στη διευκόλυνση των επιχειρηματικών δραστηριοτήτων, ii) αύξηση της διαφάνειας και ενίσχυση του ενιαίου σημείου πληροφόρησης, iii) επέκταση του δικαιώματος πρόσβασης σε υφιστάμενη υλική υποδομή που ελέγχεται από φορείς του δημόσιου τομέα και iv) βελτίωση του μηχανισμού επίλυσης διαφορών. Επιπλέον, τα κράτη μέλη θα πρέπει να προσδιορίσουν μέτρα τα οποία θα συμβάλουν στη μείωση των περιβαλλοντικών επιπτώσεων των δικτύων ηλεκτρονικών επικοινωνιών και στη διασφάλιση της βιωσιμότητάς τους.

                  (10)

                  Σύμφωνα με το άρθρο 7 της οδηγίας για τη μείωση του κόστους ευρυζωνικών υπηρεσιών, τα κράτη μέλη πρέπει να μεριμνούν ώστε οι αρμόδιες αρχές να λαμβάνουν αποφάσεις σχετικά με όλες τις άδειες για τα τεχνικά έργα που απαιτούνται ενόψει της εγκατάστασης στοιχείων υψίρρυθμων δικτύων ηλεκτρονικών επικοινωνιών εντός προθεσμίας 4 μηνών, η οποία μπορεί να παραταθεί εκτάκτως, σε δεόντως αιτιολογημένες περιπτώσεις, ή να τηρούν άλλες προθεσμίες ή υποχρεώσεις που ορίζονται σύμφωνα με το εθνικό δίκαιο για την ορθή διεξαγωγή της διαδικασίας. Για να αποφευχθούν, συνεπώς, αντιφατικές πρακτικές σε ολόκληρη την Ένωση, τα κράτη μέλη θα πρέπει να επιδιώξουν να διευκολύνουν την τήρηση της προθεσμίας των 4 μηνών για την αποδοχή ή την απόρριψη των αιτήσεων χορήγησης όλων των αναγκαίων αδειών, ενώ θα πρέπει επίσης να προσδιορίσουν από κοινού βέλτιστες πρακτικές για τον περαιτέρω εξορθολογισμό των διαδικασιών αδειοδότησης, όπως η σιωπηρή έγκριση και οι απλουστευμένες διαδικασίες αδειοδότησης.

                  (11)

                  Για ορισμένους τύπους εγκατάστασης δικτύων, κάποια κράτη μέλη έχουν θεσπίσει απλουστευμένες διαδικασίες αδειοδότησης ως μέσο σημαντικής μείωσης της διοικητικής επιβάρυνσης τόσο για τους φορείς εκμετάλλευσης όσο και για τις εθνικές διοικήσεις. Τα κράτη μέλη θα πρέπει να εξετάσουν το ενδεχόμενο χρήσης απλουστευμένων διαδικασιών αδειοδότησης ή εξαιρέσεων αδειοδότησης πέραν του άρθρου 57 του Ευρωπαϊκού Κώδικα Ηλεκτρονικών Επικοινωνιών, καθώς και το ενδεχόμενο καθορισμού των σεναρίων εγκατάστασης δικτύων που θα μπορούσαν να επωφεληθούν από αυτές (π.χ. για προσωρινές εγκαταστάσεις δικτύων αναγκαίες για τη διασφάλιση της συνέχειας της παροχής υπηρεσιών ηλεκτρονικών επικοινωνιών ή για απλές αναβαθμίσεις των υφιστάμενων δικτύων, συμπεριλαμβανομένης της αναβάθμισης υφιστάμενων σταθμών βάσης κινητών επικοινωνιών σε 5G).

                  (12)

                  Προκειμένου να μειωθεί η διοικητική επιβάρυνση και να εξορθολογιστούν οι διαδικασίες αδειοδότησης, θα πρέπει να διευκολυνθεί η χρήση ηλεκτρονικών διαδικασιών και να ενισχυθεί ο ρόλος του ενιαίου σημείου πληροφόρησης. Για τον σκοπό αυτόν, τα κράτη μέλη θα πρέπει να διερευνήσουν πιθανούς τρόπους καθιέρωσης του ενιαίου σημείου πληροφόρησης ως αποτελεσματικού ενιαίου σημείου εισόδου για την υποβολή ηλεκτρονικών αιτήσεων χορήγησης αδειών σε όλα τα διοικητικά επίπεδα.

                  (13)

                  Ως περαιτέρω βήμα, η υιοθέτηση ολοκληρωμένης προσέγγισης για την έκδοση αδειών υπό την ευθύνη του ενιαίου σημείου πληροφόρησης θα μπορούσε να προσδώσει σημαντική προστιθέμενη αξία. Κάτι τέτοιο θα μπορούσε να λειτουργήσει μέσω της εφαρμογής πλήρως συντονισμένης διαδικασίας σε περιπτώσεις στις οποίες εμπλέκονται περισσότερες από μία αρμόδιες αρχές. Κατά συνέπεια, τα κράτη μέλη θα πρέπει να εξετάσουν το ενδεχόμενο ανάθεσης ενεργού ρόλου στο ενιαίο σημείο πληροφόρησης στο πλαίσιο του συντονισμού και της παρακολούθησης των διαδικασιών αδειοδότησης από διαφορετικές αρμόδιες αρχές και να διασφαλίσουν την ορθή ανταλλαγή σχετικών πληροφοριών.

                  (14)

                  Προς αποφυγή ανεπιθύμητων καθυστερήσεων, οι διαδικασίες για τη χορήγηση αδειών και δικαιωμάτων διέλευσης, μεταξύ άλλων και κατά μήκος των οδών επικοινωνίας (π.χ. οδικό δίκτυο, σιδηροδρομικές γραμμές), σύμφωνα με το άρθρο 43 του Ευρωπαϊκού Κώδικα Ηλεκτρονικών Επικοινωνιών, θα πρέπει να διεξάγονται παράλληλα. Τα κράτη μέλη θα πρέπει να διερευνήσουν τη δυνατότητα χορήγησης δικαιωμάτων διέλευσης το ταχύτερο δυνατόν και, σε κάθε περίπτωση, εντός της προθεσμίας 4 μηνών κατ’ ανώτατο όριο για τις άδειες, ευθυγραμμίζοντας με αυτόν τον τρόπο τη συγκεκριμένη διαδικασία με τις διατάξεις του άρθρου 7 παράγραφος 3 της οδηγίας για τη μείωση του κόστους ευρυζωνικών υπηρεσιών.

                  (15)

                  Δεδομένου του αυξανόμενου αριθμού αδειών για την εγκατάσταση δικτύων ηλεκτρονικών επικοινωνιών και του ως επί το πλείστον τοπικού τους χαρακτήρα, τα τέλη για τις άδειες τεχνικών έργων ενδέχεται να παρουσιάζουν σημαντικές διαφοροποιήσεις τόσο μεταξύ όσο και εντός των κρατών μελών. Είναι επίσης πιθανό να αντιστοιχούν σε σημαντικό ποσοστό του κόστους εγκατάστασης, ιδίως σε αγροτικές και απομακρυσμένες περιοχές, όπου το κόστος εγκατάστασης ανά χρήστη είναι υψηλότερο. Κατά συνέπεια, θα ήταν ιδιαιτέρως χρήσιμο τα κράτη μέλη να ανταλλάξουν και να συμφωνήσουν τρόπους για τη διατήρηση του κόστους αδειοδότησης σε κατάλληλο επίπεδο ώστε να μην αποτελεί αντικίνητρο για την υλοποίηση επενδύσεων, λαμβανομένου υπόψη του μεγάλου αριθμού αδειών που απαιτούνται συχνά.

                  (16)

                  Η πρόσβαση σε πλήρεις, ακριβείς και επικαιροποιημένες πληροφορίες συνιστά προϋπόθεση για τη διασφάλιση της αποδοτικής χρήσης της υφιστάμενης υλικής υποδομής και του κατάλληλου συντονισμού των τεχνικών έργων. Ο ρόλος του ενιαίου σημείου πληροφόρησης είναι καίριας σημασίας εν προκειμένω. Η βελτίωση της διαφάνειας της υφιστάμενης υποδομής και των προγραμματισμένων τεχνικών έργων αποτελεί βασικό προκαταρκτικό βήμα για την εξασφάλιση της δυνατότητας πρόσβασης στην υφιστάμενη υποδομή και την ενίσχυση του συντονισμού των τεχνικών έργων, τα οποία αποφέρουν με τη σειρά τους πρόσθετα οφέλη για το περιβάλλον και τα άτομα. Ως εκ τούτου, τα κράτη μέλη θα πρέπει να ενθαρρυνθούν να εξετάσουν το ενδεχόμενο τροφοδότησης του ενιαίου σημείου πληροφόρησης με όλες τις πληροφορίες σχετικά με την υλική υποδομή που είναι διαθέσιμη σε συγκεκριμένη περιοχή, από διάφορες πηγές, και να συνδράμουν στην παροχή πληροφοριών γεωαναφοράς.

                  (17)

                  Τα κράτη μέλη θα πρέπει να ενθαρρυνθούν να διερευνήσουν πιθανά μέσα για τη βελτίωση της διαφάνειας όσον αφορά την υφιστάμενη υλική υποδομή μέσω της αύξησης της ποσότητας και της ποιότητας των πληροφοριών που διατίθενται μέσω του ενιαίου σημείου πληροφόρησης. Σε αυτές περιλαμβάνονται πληροφορίες οι οποίες παρέχονται σε διμερές επίπεδο μεταξύ των φορέων εκμετάλλευσης, σύμφωνα με το άρθρο 4 παράγραφοι 2 και 4 της οδηγίας για τη μείωση του κόστους ευρυζωνικών υπηρεσιών, κατόπιν αιτήματος, ή πληροφορίες οι οποίες αφορούν υλική υποδομή που ελέγχεται από φορείς του δημόσιου τομέα.

                  (18)

                  Επιπλέον των απαιτήσεων της οδηγίας για τη μείωση του κόστους ευρυζωνικών υπηρεσιών όσον αφορά την πρόσβαση σε υφιστάμενη υλική υποδομή, η εγκατάσταση δικτύων πολύ υψηλής χωρητικότητας μπορεί να διευκολυνθεί περαιτέρω με την παροχή στους φορείς εκμετάλλευσης της δυνατότητας απόκτησης πρόσβασης σε σχετική υλική υποδομή που ελέγχεται από φορείς του δημόσιου τομέα, υπό παρόμοιους όρους με αυτούς που καθορίζονται στο άρθρο 3 της εν λόγω οδηγίας. Η εν λόγω υλική υποδομή θα περιλαμβάνει κτίρια, ιδίως στέγες, και εξοπλισμό οδών, όπως στύλους οδικού φωτισμού, πινακίδες οδικής σήμανσης, φωτεινούς σηματοδότες, πινακίδες, στάσεις λεωφορείων και τραμ και σταθμούς μετρό.

                  (19)

                  Η οδηγία για τη μείωση του κόστους ευρυζωνικών υπηρεσιών προβλέπει την προσφυγή σε διαδικασίες επίλυσης διαφορών σε περίπτωση αποτυχίας των διαπραγματεύσεων σχετικά με την πρόσβαση σε υποδομές. Τα κράτη μέλη θα πρέπει να εντείνουν τις προσπάθειές τους ώστε να προσδιορίσουν από κοινού βέλτιστες πρακτικές για αποτελεσματικούς και αποδοτικούς μηχανισμούς επίλυσης διαφορών, καθώς και για την άρτια λειτουργία των φορέων επίλυσης διαφορών σε ολόκληρη την Ένωση. Για λόγους διαφάνειας, οι πρακτικές αυτές θα πρέπει να περιλαμβάνουν την έγκαιρη δημοσίευση των αποφάσεων των φορέων επίλυσης διαφορών.

                  (20)

                  Το περιβαλλοντικό αποτύπωμα του τομέα των ηλεκτρονικών επικοινωνιών αυξάνεται και είναι σημαντικό να εξεταστούν όλα τα δυνατά μέσα για την αντιμετώπιση της τάσης αυτής. Κίνητρα για την εγκατάσταση δικτύων, για παράδειγμα, με μειωμένο αποτύπωμα άνθρακα, μπορούν να συμβάλουν στη βιωσιμότητα του τομέα, καθώς και στον μετριασμό των επιπτώσεων της κλιματικής αλλαγής και την προσαρμογή σε αυτήν. Τα κράτη μέλη καλούνται να προσδιορίσουν και να προωθήσουν, σε στενή συνεργασία με την Επιτροπή, τα εν λόγω κίνητρα, τα οποία θα μπορούσαν να περιλαμβάνουν ταχείες διαδικασίες αδειοδότησης ή μειωμένα τέλη αδειοδότησης και πρόσβασης για δίκτυα που πληρούν ορισμένα περιβαλλοντικά κριτήρια.

                  (21)

                  Προς αποφυγή αδικαιολόγητων καθυστερήσεων στις διαδικασίες αδειοδότησης της χρήσης ραδιοφάσματος και της εγκατάστασης δικτύων ασύρματων επικοινωνιών, τα κράτη μέλη θα πρέπει να ανταλλάσσουν βέλτιστες πρακτικές σχετικά με τον τρόπο συνυπολογισμού των αποτελεσμάτων της περιβαλλοντικής εκτίμησης, όταν αυτή απαιτείται, και ιδίως όταν οι αρχές καταρτίζουν το πλαίσιο για τη μελλοντική έγκριση έργων, τηρώντας παράλληλα πλήρως τις διατάξεις της ενωσιακής νομοθεσίας, ιδίως της οδηγίας 2001/42/ΕΚ του Ευρωπαϊκού Κοινοβουλίου και του Συμβουλίου (6) (στο εξής: οδηγία για τη στρατηγική περιβαλλοντική εκτίμηση), της οδηγίας 2011/92/ΕΕ του Ευρωπαϊκού Κοινοβουλίου και του Συμβουλίου (7) (στο εξής: οδηγία για την εκτίμηση των περιβαλλοντικών επιπτώσεων) και της οδηγίας 92/43/ΕΟΚ του Συμβουλίου (8) (στο εξής: οδηγία για τους οικοτόπους). Η περιβαλλοντική εκτίμηση θα πρέπει να διενεργείται στο στάδιο κατά το οποίο οι περιβαλλοντικές επιπτώσεις είναι δυνατό να προσδιοριστούν και να εκτιμηθούν.

                  (22)

                  Ο Ευρωπαϊκός Κώδικας Ηλεκτρονικών Επικοινωνιών ορίζει κοινή προθεσμία έως το τέλος του 2020 για να επιτρέψουν τα κράτη μέλη τη χρήση της ζώνης συχνοτήτων 3,4 – 3,8 GHz και τουλάχιστον 1 GHz της πρωτοπόρου ζώνης συχνοτήτων 24,25 – 27,5 GHz για το 5G. Επιπλέον, στην απόφαση (ΕΕ) 2017/899 του Ευρωπαϊκού Κοινοβουλίυ και του Συμβουλίου (9) ορίζεται η κοινή προθεσμία της 30ής Ιουνίου 2020 για να επιτρέψουν τα κράτη μέλη τη χρήση της πρωτοπόρου ζώνης συχνοτήτων των 700 MHz για την τεχνολογία 5G. Τα κράτη μέλη θα πρέπει να μεριμνήσουν ώστε η διαχείριση του ραδιοφάσματος να προωθεί τη συνδεσιμότητα υψηλής ποιότητας για τις επιχειρήσεις και την κοινωνία με διασυνοριακή διάσταση, καθώς και την ψηφιοποίηση της βιομηχανίας, αποφέροντας με τον τρόπο αυτόν οφέλη τόσο για την οικονομία όσο και για την κοινωνία συνολικά, μεταξύ άλλων, με όρους προσβασιμότητας, ίσων ευκαιριών και συμπεριληπτικότητας. Η επίτευξη του στόχου αυτού θα μπορούσε να διευκολυνθεί με την έγκαιρη ανταλλαγή απόψεων και βέλτιστων πρακτικών τόσο εκ των προτέρων όσο και στο πλαίσιο της διαδικασίας αξιολόγησης από ομοτίμους που θεσπίστηκε βάσει του Ευρωπαϊκού Κώδικα Ηλεκτρονικών Επικοινωνιών.

                  (23)

                  Προκειμένου να διασφαλιστεί η ταχεία και ασφαλής εγκατάσταση των δικτύων 5G και η υιοθέτηση καινοτόμων υπηρεσιών από το 2020, σύμφωνα με το σχέδιο δράσης 5G (10), και λαμβανομένης υπόψη της εργαλειοθήκης σύμφωνα με τη σύσταση της Επιτροπής σχετικά με την κυβερνοασφάλεια δικτύων 5G (11),τα κράτη μέλη θα πρέπει να αποφύγουν ή να ελαχιστοποιήσουν τυχόν καθυστερήσεις όσον αφορά τη δυνατότητα χρήσης πρωτοπόρων ζωνών συχνοτήτων 5G εξαιτίας της κρίσης λόγω COVID-19.

                  (24)

                  Λαμβανομένης υπόψη της σημασίας που έχει η ασφαλής και ανθεκτική υποδομή 5G για την ανάκαμψη και την οικονομική ανάπτυξη, οι διαδικασίες αδειοδότησης ραδιοφάσματος θα πρέπει να στηρίζουν, κατά περίπτωση, τις επενδύσεις σε υποδομές περιορίζοντας την οικονομική επιβάρυνση για τους χρήστες ραδιοφάσματος, ιδίως για τους φορείς εκμετάλλευσης, σύμφωνα με τους κανόνες για τις κρατικές ενισχύσεις. Η στήριξη αυτή αποκτά ακόμη μεγαλύτερη βαρύτητα υπό τις συνθήκες της κρίσης λόγω COVID-19. Για τον σκοπό αυτόν, τα κράτη μέλη θα πρέπει να ενθαρρυνθούν να καθορίσουν κανόνες αδειοδότησης ραδιοφάσματος οι οποίοι αποσκοπούν στην εφαρμογή μιας μεθοδολογίας τιμολόγησης του ραδιοφάσματος που θα είναι ευνοϊκή για τις επενδύσεις. Πρακτικές αυτού του είδους μπορούν να καλύπτουν κίνητρα, κατά περίπτωση, για την παροχή ασύρματης κάλυψης υψηλής ποιότητας, ώστε να εξασφαλίζονται ευρέως διαθέσιμες υπηρεσίες, μεταξύ άλλων και σε διασυνοριακό επίπεδο.

                  (25)

                  Για να αποφευχθεί η ανεπάρκεια συχνοτήτων ραδιοφάσματος, η οποία συνεπάγεται υψηλότερες προσφορές σε δημοπρασίες συχνοτήτων ραδιοφάσματος, οι βέλτιστες πρακτικές μπορούν να καλύπτουν μέτρα για τη μη δέσμευση συχνοτήτων ραδιοφάσματος σε πρωτοπόρες ζώνες συχνοτήτων 5G για σκοπούς δημόσιας ασφάλειας και άμυνας, στον βαθμό που αυτό είναι εφικτό, ή μέτρα δέσμευσης συχνοτήτων εναρμονισμένου σε επίπεδο ΕΕ ραδιοφάσματος για υπηρεσίες ηλεκτρονικών επικοινωνιών για ιδιώτες χρήστες ραδιοφάσματος, όσον αφορά τόσο των συχνοτήτων ραδιοφάσματος όσο και την επιλογή συγκεκριμένης ζώνης συχνοτήτων, μόνο σε δεόντως αιτιολογημένες περιπτώσεις.

                  (26)

                  Τα δίκτυα 5G προϋποθέτουν σημαντικά πυκνότερη εγκατάσταση κυψελών σε ζώνες υψηλότερων συχνοτήτων σε σύγκριση με προηγούμενες τεχνολογικές γενιές. Η από κοινού χρήση παθητικής και ενεργητικής υποδομής και η κοινή ανάπτυξη ασύρματης υποδομής μπορούν να μειώσουν το κόστος της εν λόγω εγκατάστασης (συμπεριλαμβανομένου του πρόσθετου κόστους), ιδίως κατά τη χρήση των ζωνών συχνοτήτων 3,4 – 3,8 GHz και 24,25 – 27,5 GHz, και, κατ’ επέκταση, να επιταχύνουν τον ρυθμό της, να υποστηρίξουν την αυξημένη κάλυψη δικτύου και να καταστήσουν δυνατή την αποτελεσματικότερη και αποδοτικότερη χρήση του ραδιοφάσματος προς όφελος των καταναλωτών. Επομένως, θα πρέπει να εξεταστεί θετικά από τις αρμόδιες αρχές, ιδίως σε τομείς περιορισμένης οικονομικής απόδοσης.

                  (27)

                  Η εγκατάσταση πυκνών ασύρματων δικτύων 5G θα μπορούσε επίσης να ευνοηθεί από ευέλικτα καθεστώτα αδειοδότησης, που να δίνουν ώθηση στις επενδύσεις σε ασύρματα δίκτυα και να διασφαλίζουν την αποδοτική χρήση του ραδιοφάσματος. Οι ζώνες υψηλών συχνοτήτων άνω των 24 GHz (στο εξής: ζώνες συχνοτήτων χιλιοστομετρικών κυμάτων), όπως η ζώνη συχνοτήτων 24,25 – 27,5 GHz, προσφέρουν μεγάλη ποσότητα ραδιοφάσματος με γεωγραφικά περιορισμένα χαρακτηριστικά διάδοσης. Μολονότι τα κράτη μέλη θα πρέπει να χρησιμοποιούν, κατά γενικό κανόνα, ανταγωνιστικές διαδικασίες επιλογής, όπως δημοπρασίες για τη χορήγηση δικαιωμάτων χρήσης σε ζώνες συχνοτήτων που χαρακτηρίζονται από ανεπάρκεια, οι διαδικασίες αυτές ενδέχεται να περιορίζουν σε ορισμένες περιπτώσεις τόσο τις δυνατότητες επενδύσεων σε πυκνά ασύρματα δίκτυα 5G όσο και την ευελιξία, καθώς και την προκύπτουσα αποδοτική χρήση του ραδιοφάσματος. Η μεμονωμένη αδειοδότηση εναρμονισμένων ζωνών συχνοτήτων χιλιοστομετρικών κυμάτων με τη χρήση ταχείας διοικητικής διαδικασίας, η οποία θα είναι ανοικτή, αντικειμενική, αναλογική, δεν εισάγει διακρίσεις και τηρεί διαφανή κριτήρια και διαδικασίες, θα μπορούσε να θεωρηθεί βέλτιστη πρακτική.

                  (28)

                  Προς αποφυγή αποκλινουσών λύσεων κατά τη χορήγηση δικαιωμάτων χρήσης ραδιοφάσματος για την παροχή διασυνοριακών ασύρματων υπηρεσιών, τα κράτη μέλη θα πρέπει να συντονίζονται καλύτερα κατά την εκχώρηση ραδιοφάσματος, ώστε να προάγεται η ασύρματη συνδεσιμότητα που θα στηρίξει τον βιομηχανικό μετασχηματισμό και την ψηφιακή κυριαρχία της Ένωσης βάσει των ευέλικτων, πολυυπηρεσιακών ικανοτήτων της υποδομής 5G. Η συντονισμένη εκχώρηση ραδιοφάσματος είναι ιδιαίτερα σημαντική για την εκπλήρωση των απαιτήσεων συνδεσιμότητας νέων περιπτώσεων χρήσης που συμβάλλουν στην ψηφιοποίηση των δραστηριοτήτων στους τομείς της οδικής και σιδηροδρομικής κινητικότητας, των μεταφορών και της μεταποιητικής βιομηχανίας. Οι προϋποθέσεις αυτές αφορούν ειδικότερα την ποιότητα των υπηρεσιών, η οποία εκφράζεται με όρους χωρητικότητας, διεκπεραιωτικότητας, χρόνου αναμονής, αξιοπιστίας και ασφάλειας και ανθεκτικότητας του δικτύου.

                  (29)

                  Για τον σκοπό αυτόν, τα κράτη μέλη θα πρέπει να συμβάλουν στη δημιουργία μιας δέσμης βέλτιστων πρακτικών και να συμφωνήσουν σχετικά, σε στενή συνεργασία με την Επιτροπή και με την υποστήριξη της ομάδας για την πολιτική ραδιοφάσματος, για σημαντικά καινοτόμα παραδείγματα σε βιομηχανικούς τομείς με διασυνοριακή διάσταση, όπως οι οδικές ή σιδηροδρομικές μεταφορές (συμπεριλαμβανομένων των διασυνοριακών διαδρόμων για συνεργατική, συνδεδεμένη και αυτοματοποιημένη κινητικότητα) και τα έξυπνα εργοστάσια. Οι πρακτικές αυτές θα μπορούσαν να βασιστούν στα αποτελέσματα χρηματοδοτούμενων από την ΕΕ πιλοτικών έργων και δοκιμών σε κάθετους τομείς, συμπεριλαμβανομένων των διασυνοριακών διαδρόμων 5G. Πρακτικές αυτού του είδους θα πρέπει να καθορίζουν τις σχετικές κοινές περιοχές συχνοτήτων, τα καθεστώτα αδειοδότησης και τους όρους για τους φορείς εκμετάλλευσης όσον αφορά την παροχή ειδικών (τομεακών) ασύρματων υπηρεσιών. Τα κοινά καθεστώτα αδειοδότησης θα μπορούσαν να αφορούν τη χορήγηση μεμονωμένων αδειών φορέων εκμετάλλευσης και φορέων του κλάδου, συμπεριλαμβανομένης της κοινής χρήσης ραδιοφάσματος. Οι κοινοί όροι αδειοδότησης θα μπορούσαν να καλύπτουν την ανάπτυξη, την ποιότητα των υπηρεσιών, την κοινή χρήση ραδιοφάσματος, τη συνύπαρξη μεταξύ ασύρματων συστημάτων, την αποθεματοποίηση ραδιοφάσματος, την κυβερνοασφάλεια και τις συμφωνίες που αποτελούν αντικείμενο διαπραγμάτευσης μεταξύ φορέων εκμετάλλευσης κινητών επικοινωνιών και ενδιαφερόμενων μερών του κλάδου, καθώς και τα μέτρα προστασίας βασικών επικοινωνιών για τις αεροπορικές μεταφορές. Στο πλαίσιο αυτό, η ομάδα για την πολιτική ραδιοφάσματος θα πρέπει να συνδράμει την Επιτροπή προκειμένου να διαπιστώσει αν είναι αναγκαία η ανάθεση εντολής στην Ευρωπαϊκή Διάσκεψη των Ταχυδρομικών και Τηλεπικοινωνιακών Οργανισμών για την ανάπτυξη εναρμονισμένων τεχνικών όρων χρήσης ραδιοφάσματος.

                  (30)

                  Τα κράτη μέλη θα πρέπει να συντονίζουν τη διαδικασία αδειοδότησης ραδιοφάσματος και, ειδικότερα, να χρησιμοποιούν κοινή διαδικασία αδειοδότησης, σύμφωνα με το άρθρο 37 του Ευρωπαϊκού Κώδικα Ηλεκτρονικών Επικοινωνιών, κατά την εφαρμογή της δέσμης βέλτιστων πρακτικών που θα αναπτύξουν τα κράτη μέλη σε συνεργασία με την Επιτροπή. Η διαδικασία αυτή μπορεί να περιλαμβάνει την εκχώρηση κοινής ειδικής προς τον σκοπό αυτόν περιοχής συχνοτήτων υπό κοινούς όρους αδειοδότησης.

                  (31)

                  Η εφαρμογή της εργαλειοθήκης θα μπορούσε να ευνοηθεί από την εξασφάλιση σαφούς διαδικασίας, επαρκούς παρακολούθησης, αυξημένης διαφάνειας και διαλόγου τόσο σε εθνικό όσο και σε ενωσιακό επίπεδο.

                  (32)

                  Τα κράτη μέλη θα πρέπει να συνεργαστούν μεταξύ τους και εκ του σύνεγγυς με την Επιτροπή για την ανάπτυξη της εργαλειοθήκης. Όπου κρίνεται σκόπιμο, θα πρέπει να συμμετάσχει στενά η ομάδα για την πολιτική ραδιοφάσματος, ο Φορέας Ευρωπαϊκών Ρυθμιστικών Αρχών για τις Ηλεκτρονικές Επικοινωνίες και οι εθνικές ρυθμιστικές αρχές, το δίκτυο των αρμόδιων γραφείων ευρυζωνικότητας, οι φορείς επίλυσης διαφορών και οι αρμόδιες αρχές που είναι επιφορτισμένες με τα καθήκοντα του ενιαίου σημείου πληροφόρησης.

                  (33)

                  Η παρούσα σύσταση δεν θίγει την εφαρμογή του δικαίου του ανταγωνισμού και των κανόνων για τις κρατικές ενισχύσεις,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      1.   ΣΚΟΠΟΣ ΚΑΙ ΟΡΙΣΜΟΙ

                  1.

                  Η παρούσα σύσταση παρέχει καθοδήγηση για την ανάπτυξη βέλτιστων πρακτικών, οι οποίες αναφέρονται ως «εργαλειοθήκη», με σκοπό την προώθηση της συνδεσιμότητας για τη στήριξη της οικονομικής ανάκαμψης από την κρίση λόγω COVID-19, με έμφαση σε τρεις τομείς που αποσκοπούν, ειδικότερα, στα εξής:

                              α)

                              μείωση του κόστους και αύξηση της ταχύτητας εγκατάστασης δικτύων ηλεκτρονικών επικοινωνιών και, ειδικότερα, δικτύων πολύ υψηλής χωρητικότητας, με τον εξορθολογισμό των διαδικασιών αδειοδότησης για τεχνικά έργα, τη βελτίωση της διαφάνειας και την ενίσχυση των ικανοτήτων του/των ενιαίου/-ων σημείου/-ων πληροφόρησης που δημιουργήθηκε/-αν με την οδηγία για τη μείωση του κόστους ευρυζωνικών υπηρεσιών, την επέκταση των δικαιωμάτων πρόσβασης σε υφιστάμενη υλική υποδομή που ελέγχεται από φορείς του δημόσιου τομέα και τον προσδιορισμό μέτρων που θα συμβάλουν στη μείωση των περιβαλλοντικών επιπτώσεων των δικτύων ηλεκτρονικών επικοινωνιών·

                              β)

                              παροχή, κατά περίπτωση, έγκαιρης και ευνοϊκής για τις επενδύσεις πρόσβασης στο ραδιοφάσμα 5G μέσω επενδυτικών κινήτρων για τη χρήση του ραδιοφάσματος, καθώς και διαδικασιών έγκαιρης εκχώρησης ραδιοφάσματος για πρωτοπόρες ζώνες συχνοτήτων 5G·

                              γ)

                              καθιέρωση ισχυρότερης διαδικασίας συντονισμού για την εκχώρηση ραδιοφάσματος, η οποία διευκολύνει επίσης τη διασυνοριακή παροχή καινοτόμων υπηρεσιών 5G.

                  2.

                  Για τους σκοπούς της παρούσας σύστασης, ισχύουν οι ορισμοί που περιλαμβάνονται στην οδηγία για τη μείωση του κόστους ευρυζωνικών υπηρεσιών και στον Ευρωπαϊκό Κώδικα Ηλεκτρονικών Επικοινωνιών.

            2.   ΔΙΑΔΙΚΑΣΙΑ ΑΝΑΠΤΥΞΗΣ ΤΗΣ ΕΡΓΑΛΕΙΟΘΗΚΗΣ

                  3.

                  Τα κράτη μέλη θα πρέπει να συνεργαστούν μεταξύ τους και εκ του σύνεγγυς με την Επιτροπή για την ανάπτυξη εργαλειοθήκης στους τομείς που αναφέρονται στα τμήματα 3, 4 και 5 της παρούσας σύστασης. Όπου κρίνεται σκόπιμο, θα πρέπει να συμμετέχουν οι ακόλουθοι φορείς:

                              α)

                              ο Φορέας Ευρωπαϊκών Ρυθμιστικών Αρχών για τις Ηλεκτρονικές Επικοινωνίες, καθώς και οι εθνικές ρυθμιστικές αρχές, το δίκτυο των αρμόδιων γραφείων ευρυζωνικότητας και οι αρμόδιες αρχές που είναι επιφορτισμένες με τα καθήκοντα του ενιαίου σημείου πληροφόρησης όσον αφορά τους τομείς που προσδιορίζονται στο τμήμα 3·

                              β)

                              η ομάδα για την πολιτική ραδιοφάσματος και οι αρμόδιες εθνικές ρυθμιστικές αρχές όσον αφορά τους τομείς που προσδιορίζονται στα τμήματα 4 και 5.

                  4.

                  Έως τις 20 Δεκεμβρίου 2020, τα κράτη μέλη θα πρέπει να προσδιορίσουν και να ανταλλάξουν, τόσο μεταξύ τους όσο και με την Επιτροπή, βέλτιστες πρακτικές σύμφωνα με τα τμήματα 3 και 4.

                  5.

                  Έως τις 30 Μαρτίου 2021, τα κράτη μέλη, σε στενή συνεργασία με την Επιτροπή, θα πρέπει να καταλήξουν σε συμφωνία σχετικά με την εργαλειοθήκη.

                  6.

                  Τα κράτη μέλη θα πρέπει να εφαρμόσουν επειγόντως την εργαλειοθήκη και σε στενή συνεργασία με άλλα κράτη μέλη, την Επιτροπή και άλλα σχετικά ενδιαφερόμενα μέρη.

                  7.

                  Για τη διασφάλιση διαφάνειας και τη διευκόλυνση της ανταλλαγής ορθών πρακτικών μεταξύ των κρατών μελών, η εργαλειοθήκη και κάθε σχετική πληροφορία που έχει υποβληθεί θα πρέπει να δημοσιοποιηθεί στον δικτυακό τόπο Europa και μέσω των ενιαίων σημείων πληροφόρησης.

            3.   ΕΝΙΣΧΥΣΗ ΤΟΥ ΣΥΝΤΟΝΙΣΜΟΥ ΣΕ ΕΠΙΠΕΔΟ ΕΝΩΣΗΣ ΟΣΟΝ ΑΦΟΡΑ ΤΗ ΜΕΙΩΣΗ ΤΟΥ ΚΟΣΤΟΥΣ ΚΑΙ ΤΗΝ ΑΥΞΗΣΗ ΤΗΣ ΤΑΧΥΤΗΤΑΣ ΕΓΚΑΤΑΣΤΑΣΗΣ ΤΩΝ ΔΙΚΤΥΩΝ ΠΟΛΥ ΥΨΗΛΗΣ ΧΩΡΗΤΙΚΟΤΗΤΑΣ

         Εξορθολογισμός των διαδικασιών αδειοδότησης

                  8.

                  Τα κράτη μέλη θα πρέπει να αναπτύξουν και να συμφωνήσουν βέλτιστες πρακτικές για τον περαιτέρω εξορθολογισμό των διαδικασιών αδειοδότησης πέραν του πεδίου εφαρμογής της οδηγίας για τη μείωση του κόστους ευρυζωνικών υπηρεσιών, όπως ορίζεται στο άρθρο 1 της εν λόγω οδηγίας, καθώς και για τη διευκόλυνση της τήρησης της προθεσμίας και άλλων όρων που καθορίζονται στο άρθρο 7 παράγραφος 3 της οδηγίας για τη μείωση του κόστους ευρυζωνικών υπηρεσιών. Ειδικότερα, τα κράτη μέλη θα πρέπει να διερευνήσουν τρόπους για:

                              α)

                              να διευκολύνουν την τήρηση της προθεσμίας 4 μηνών κατ’ ανώτατο όριο για την αποδοχή ή την απόρριψη αιτήσεων αδειοδότησης. Για την ενίσχυση της ασφάλειας δικαίου και τη μείωση της διοικητικής επιβάρυνσης, ελλείψει ρητής απόφασης εντός της τετράμηνης περιόδου, τα κράτη μέλη θα πρέπει να εξετάσουν το ενδεχόμενο σιωπηρής έγκρισης της αίτησης·

                              β)

                              να απλουστεύσουν και να εξορθολογίζουν τις διαδικασίες αδειοδότησης, συμπεριλαμβανομένου του καθορισμού ταχειών διαδικασιών αδειοδότησης και/ή εξαιρέσεων αδειοδότησης, κατά περίπτωση, και τον καθορισμό του είδους εγκατάστασης δικτύου που θα μπορούσε να ευνοείται από αυτές·

                              γ)

                              να παρέχουν στους φορείς εκμετάλλευσης το δικαίωμα υποβολής, με ηλεκτρονικά μέσα με τη χρήση του ενιαίου σημείου πληροφόρησης, αιτήσεων για τη χορήγηση όλων των αναγκαίων αδειών που απαιτούνται για τεχνικά έργα για την εγκατάσταση στοιχείων δικτύων πολύ υψηλής χωρητικότητας.

                              δ)

                              να καθιερώσουν το ενιαίο σημείο πληροφόρησης ως ενιαίο σημείο εισόδου για την υποβολή αιτήσεων για τα εν λόγω τεχνικά έργα. Για τον σκοπό αυτόν, θα μπορούσε να απαιτηθεί από το ενιαίο σημείο πληροφόρησης να διαδραματίσει ενεργό ρόλο στον συντονισμό και την παρακολούθηση των διαδικασιών αδειοδότησης σε όλα τα διοικητικά επίπεδα. Θα μπορούσε επίσης να του ζητηθεί να διευκολύνει την ανταλλαγή πληροφοριών σχετικά με την πρόοδο των διαδικασιών αυτών μεταξύ των αιτούντων και των αρμόδιων αρχών, συμπεριλαμβανομένης της κοινοποίησης της απόφασης που εκδίδεται από την/τις αρμόδια/-ες αρχή/-ές στον αιτούντα.

                  9.

                  Τα κράτη μέλη θα πρέπει να εξετάσουν επίσης βέλτιστες πρακτικές για τη διευκόλυνση της χορήγησης των δικαιωμάτων διέλευσης που προβλέπονται στο άρθρο 43 του Ευρωπαϊκού Κώδικα Ηλεκτρονικών Επικοινωνιών, όταν αυτά απαιτούνται για την εγκατάσταση στοιχείων δικτύων πολύ υψηλής χωρητικότητας. Οι εν λόγω βέλτιστες πρακτικές θα πρέπει να διασφαλίζουν ότι, σε περίπτωση που για την εγκατάσταση των εν λόγω στοιχείων δικτύου απαιτούνται τόσο άδειες τεχνικών έργων όσο και δικαιώματα διέλευσης, οι αρμόδιες αρχές χορηγούν παράλληλα τις απαραίτητες άδειες ή απορρίπτουν τις σχετικές αιτήσεις αδειοδότησης εντός προθεσμίας 4 μηνών κατ’ ανώτατο όριο από την ημερομηνία υποβολής της αίτησης.

                  10.

                  Τα κράτη μέλη θα πρέπει να ανταλλάσσουν και να συμφωνούν βέλτιστες πρακτικές ώστε να διασφαλίζεται ότι τα τέλη που χρεώνονται για τη χορήγηση αδειών για τεχνικά έργα τα οποία απαιτούνται για την εγκατάσταση δικτύων πολύ υψηλής χωρητικότητας είναι αντικειμενικά αιτιολογημένα, διαφανή, δεν εισάγουν διακρίσεις και είναι αναλογικά προς τον επιδιωκόμενο σκοπό, καθώς και ότι καλύπτουν μόνο τις διοικητικές δαπάνες που προκύπτουν για την παροχή των εν λόγω αδειών.

         Βελτίωση της διαφάνειας μέσω του ενιαίου σημείου πληροφόρησης

                  11.

                  Τα κράτη μέλη θα πρέπει να αναπτύξουν κατάλληλες βέλτιστες πρακτικές για τη βελτίωση της διαφάνειας όσον αφορά την υλική υποδομή, ώστε οι φορείς εκμετάλλευσης να μπορούν να έχουν ευχερέστερη πρόσβαση σε όλες τις σχετικές πληροφορίες για την υποδομή που είναι διαθέσιμη σε συγκεκριμένη περιοχή. Για τον σκοπό αυτόν, τα κράτη μέλη θα πρέπει να εξετάσουν το ενδεχόμενο να ενισχύσουν τον ρόλο του ενιαίου σημείου πληροφόρησης και να επεκτείνουν τις λειτουργίες του ώστε να συμπεριλαμβάνονται, για παράδειγμα, πληροφορίες γεωαναφοράς (χάρτες και ψηφιακά μοντέλα) και να ενσωματώνονται πληροφορίες από διάφορες πηγές (ιδίως πληροφορίες που παρέχονται από αρμόδιες εθνικές αρχές σε οποιοδήποτε επίπεδο, φορείς του δημόσιου τομέα και φορείς εκμετάλλευσης δικτύων).

                  12.

                  Τα κράτη μέλη παροτρύνονται να αναπτύξουν βέλτιστες πρακτικές ώστε να διασφαλίζεται ότι οι πληροφορίες που αναφέρονται στο άρθρο 4 παράγραφος 1 της οδηγίας, σε περίπτωση που κατέχονται από φορείς του δημόσιου τομέα, καθίστανται διαθέσιμες μέσω του ενιαίου σημείου πληροφόρησης σε ηλεκτρονική μορφή. Επιπλέον, τα κράτη μέλη θα πρέπει να εξετάσουν το ενδεχόμενο διάθεσης, μέσω του ενιαίου σημείου πληροφόρησης, πληροφοριών σχετικά με την υλική υποδομή πέραν των ελάχιστων πληροφοριών που καθορίζονται στην οδηγία, όπως η τοποθεσία γεωαναφοράς της υποδομής, το ψηφιακό της μοντέλο, το είδος και η τρέχουσα χρήση της ή η συνολική και η εφεδρική της χωρητικότητα.

                  13.

                  Για την περαιτέρω βελτίωση της ποσότητας και του είδους των πληροφοριών που διατίθενται μέσω του ενιαίου σημείου πληροφόρησης, τα κράτη μέλη θα πρέπει να εξετάσουν το ενδεχόμενο να απαιτούν από τους φορείς εκμετάλλευσης δικτύων να καθιστούν διαθέσιμες μέσω του ενιαίου σημείου πληροφόρησης, και σε ηλεκτρονική μορφή, τις πληροφορίες σχετικά με την υφιστάμενη υλική υποδομή τους που έχουν διαθέσει σε άλλους φορείς εκμετάλλευσης κατόπιν ειδικού αιτήματος.

         Επέκταση του δικαιώματος πρόσβασης σε υφιστάμενη υλική υποδομή

                  14.

                  Για την αύξηση του αριθμού και του είδους των ευκολιών που τίθενται στη διάθεση των φορέων εκμετάλλευσης για την εγκατάσταση στοιχείων δικτύων πολύ υψηλής χωρητικότητας, τα κράτη μέλη θα πρέπει να αναπτύξουν βέλτιστες πρακτικές ώστε να παρέχεται στους φορείς εκμετάλλευσης η δυνατότητα απόκτησης πρόσβασης σε υλική υποδομή (περιλαμβανομένων κτιρίων και εξοπλισμού οδών) που ελέγχεται από φορείς του δημόσιου τομέα, η οποία είναι ικανή να φιλοξενήσει στοιχεία δικτύου πολύ υψηλής χωρητικότητας, υπό παρόμοιους όρους με τους όρους που καθορίζονται στο άρθρο 3 της οδηγίας για τη μείωση του κόστους ευρυζωνικών υπηρεσιών.

         Μηχανισμός επίλυσης διαφορών

                  15.

                  Τα κράτη μέλη θα πρέπει να αναπτύξουν βέλτιστες πρακτικές για τη βελτίωση της αποτελεσματικότητας και της αποδοτικότητας του μηχανισμού επίλυσης διαφορών όσον αφορά διαφορές που σχετίζονται με την πρόσβαση σε υλική υποδομή και τη λειτουργία των φορέων επίλυσης διαφορών, με σκοπό την επίλυση συναφών ζητημάτων εντός της συντομότερης δυνατής προθεσμίας και την παροχή καθοδήγησης στα μέρη σχετικά με τις κατάλληλες προϋποθέσεις και επιβαρύνσεις, μεταξύ άλλων με την έγκαιρη δημοσίευση των αποφάσεών τους.

         Μείωση του περιβαλλοντικού αποτυπώματος των δικτύων

                  16.

                  Τα κράτη μέλη παροτρύνονται να αναπτύξουν βέλτιστες πρακτικές για την κινητροδότηση της εγκατάστασης δικτύων ηλεκτρονικών επικοινωνιών με μειωμένο περιβαλλοντικό αποτύπωμα, ιδίως όσον αφορά τη χρήση ενέργειας και τις σχετικές εκπομπές αερίων του θερμοκηπίου, συμπεριλαμβανομένων:

                              α)

                              των κριτηρίων για την αξιολόγηση της περιβαλλοντικής βιωσιμότητας των μελλοντικών δικτύων·

                              β)

                              των κινήτρων που παρέχονται στους φορείς εκμετάλλευσης για την εγκατάσταση περιβαλλοντικά βιώσιμων δικτύων.

         Εκτίμηση περιβαλλοντικών επιπτώσεων

                  17.

                  Σε περίπτωση που η νομοθεσία της Ένωσης, ειδικότερα η οδηγία 2001/42/ΕΚ (οδηγία για τη στρατηγική περιβαλλοντική εκτίμηση), η οδηγία 2011/92/ΕΕ (οδηγία για την εκτίμηση των περιβαλλοντικών επιπτώσεων) και η οδηγία 92/43/ΕΟΚ (οδηγία για τους οικοτόπους), επιβάλλει την υποχρέωση διενέργειας εκτίμησης επιπτώσεων, και ιδίως όταν οι αρχές καταρτίζουν το πλαίσιο για τη μελλοντική έγκριση έργων, τα κράτη μέλη θα πρέπει να ανταλλάσσουν βέλτιστες πρακτικές σχετικά με την τρόπο διενέργειας της περιβαλλοντικής εκτίμησης και του συνυπολογισμού των αποτελεσμάτων της στο στάδιο κατά το οποίο οι περιβαλλοντικές επιπτώσεις είναι δυνατό να προσδιοριστούν και να εκτιμηθούν, όπως όταν οι φορείς εκμετάλλευσης παρουσιάζουν συνολικά σχέδια για έργα που συνεπάγονται την εγκατάσταση ή την ανάπτυξη δικτύων.

            4.   ΑΝΑΛΗΨΗ ΔΡΑΣΗΣ ΣΕ ΕΘΝΙΚΟ ΕΠΙΠΕΔΟ ΓΙΑ ΤΗ ΔΙΑΣΦΑΛΙΣΗ ΕΓΚΑΙΡΗΣ ΚΑΙ ΕΥΝΟΪΚΗΣ ΓΙΑ ΤΙΣ ΕΠΕΝΔΥΣΕΙΣ ΠΡΟΣΒΑΣΗΣ ΣΤΟ ΡΑΔΙΟΦΑΣΜΑ 5G

         Χρονοδιάγραμμα των διαδικασιών αδειοδότησης φάσματος

                  18.

                  Με την επιφύλαξη τυχόν αξιολόγησης ανωτέρας βίας δυνάμει του δικαίου της Ένωσης, τα κράτη μέλη θα πρέπει να διασφαλίζουν ότι κάθε αναβολή των διαδικασιών για τη χορήγηση δικαιωμάτων χρήσης ραδιοφάσματος εξαιτίας της κρίσης λόγω COVID-19 περιορίζεται στο ελάχιστο και διαρκεί μόνο για όσο διάστημα είναι αναγκαίο για την πρόληψη ή τον περιορισμό της εξάπλωσης της νόσου COVID-19. Τα κράτη μέλη θα πρέπει να επικαιροποιούν αναλόγως κάθε σχετικό εθνικό χάρτη πορείας ραδιοφάσματος.

                  19.

                  Τα κράτη μέλη θα πρέπει να ζητούν τη σύγκληση φόρουμ αξιολόγησης από ομοτίμους, σύμφωνα με το άρθρο 35 του Ευρωπαϊκού Κώδικα Ηλεκτρονικών Επικοινωνιών, προκειμένου να εξεταστούν εκ των προτέρων σχέδια μέτρων για τη χορήγηση δικαιωμάτων χρήσης ραδιοφάσματος εντός των ζωνών συχνοτήτων 700 MHz, 3,4 – 3,8 GHz και 24,25 – 27,5 GHz, με σκοπό την ανταλλαγή βέλτιστων πρακτικών.

         Κίνητρα για επενδύσεις

                  20.

                  Προκειμένου να προβούν σε απολογισμό των κινήτρων που παρέχονται στους χρήστες ραδιοφάσματος ώστε να επενδύσουν ουσιαστικά στην εγκατάσταση δικτύων 5G, τα κράτη μέλη θα πρέπει να ενημερώνουν την Επιτροπή, ιδίως μέσω της ομάδας για την πολιτική ραδιοφάσματος, σχετικά με συγκεκριμένα μέτρα τα οποία θεωρούν βέλτιστες πρακτικές, συμπεριλαμβανομένων των μέτρων που έχουν εφαρμοστεί ή προγραμματίζεται να εφαρμοστούν σε εθνικό επίπεδο, κατά την αδειοδότηση ραδιοφάσματος στις ζώνες συχνοτήτων 700 MHz, 3,4 – 3,8 GHz και 24,25 – 27,5 GHz.
                  Ειδικότερα, τα κράτη μέλη θα πρέπει να αναφέρουν κάθε συναφές μέτρο το οποίο έχει τους ακόλουθους στόχους:

                              α)

                              προώθηση κατάλληλων τιμών πρώτης προσφοράς που αντικατοπτρίζουν τα ελάχιστα επίπεδα τελών για δικαιώματα χρήσης ραδιοφάσματος·

                              β)

                              πρόληψη της ανεπάρκειας ραδιοφάσματος με τη διασφάλιση της εκχώρησης του συνόλου του εναρμονισμένου ραδιοφάσματος σε επίπεδο Ένωσης·

                              γ)

                              παροχή, κατά τρόπο που δεν εισάγει διακρίσεις, της δυνατότητας καταβολής τελών για δικαιώματα χρήσης ραδιοφάσματος σε δόσεις εντός της περιόδου ισχύος των εν λόγω δικαιωμάτων·

                              δ)

                              χρήση καθεστώτος μεμονωμένης αδειοδότησης για τη ζώνη συχνοτήτων 24,25 – 27,5 GHz, το οποίο προάγει την έγκαιρη χρήση της, συμπεριλαμβανομένου, ειδικότερα, ενός καθεστώτος που βασίζεται σε ταχείες διοικητικές διαδικασίες όταν εφαρμόζεται σε γεωγραφικά περιορισμένα δικαιώματα χρήσης·

                              ε)

                              συνδυασμό οικονομικών κινήτρων με υποχρεώσεις ή επίσημες δεσμεύσεις για την επιτάχυνση ή την επέκταση της ασύρματης κάλυψης υψηλής ποιότητας·

                              στ)

                              παροχή, με την επιφύλαξη του δικαίου του ανταγωνισμού, της δυνατότητας από κοινού χρήσης παθητικής και ενεργητικής υποδομής, καθώς και της δυνατότητας κοινής ανάπτυξης υποδομής που βασίζεται στη χρήση ραδιοφάσματος.

            5.   ΕΝΙΣΧΥΣΗ ΤΟΥ ΣΥΝΤΟΝΙΣΜΟΥ ΣΕ ΕΠΙΠΕΔΟ ΕΝΩΣΗΣ ΟΣΟΝ ΑΦΟΡΑ ΤΗΝ ΕΚΧΩΡΗΣΗ ΦΑΣΜΑΤΟΣ ΓΙΑ ΔΙΑΣΥΝΟΡΙΑΚΗ ΧΡΗΣΗ

                  21.

                  Για την προώθηση συνεκτικής πρακτικής όσον αφορά τη χορήγηση δικαιωμάτων χρήσης ραδιοφάσματος σε φορείς εκμετάλλευσης με σκοπό την εγκατάσταση ασύρματης υποδομής επόμενης γενιάς (συμπεριλαμβανομένου του 5G) για διασυνοριακή βιομηχανική χρήση, τα κράτη μέλη θα πρέπει να αναπτύξουν και να συμφωνήσουν βέλτιστες πρακτικές στο πλαίσιο της εργαλειοθήκης για το θέμα αυτό, μεταξύ άλλων όσον αφορά:

                              α)

                              τον προσδιορισμό περιπτώσεων χρήσης με διασυνοριακή διάσταση, ιδίως για τις οδικές μεταφορές, τις σιδηροδρομικές μεταφορές και τη μεταποιητική βιομηχανία, σύμφωνα με τις προτεραιότητες της Ένωσης (12) για την εγκατάσταση δικτύων 5G·

                              β)

                              για κάθε περίπτωση χρήσης που προσδιορίζεται, τον προσδιορισμό κοινής ειδικής προς τον σκοπό αυτόν περιοχής συχνοτήτων, σε συνδυασμό με το κατάλληλο καθεστώς κοινής αδειοδότησης, καθώς και των όρων που διέπουν τις εν λόγω αδειοδοτήσεις, οι οποίοι είναι αναγκαίοι για τη διασφάλιση της συνέχειας της παροχής υπηρεσιών σε διασυνοριακό επίπεδο, συμπεριλαμβανομένης, ενδεικτικά, της ποιότητας των υπηρεσιών και της ασφάλειας του δικτύου.

                  22.

                  Τα κράτη μέλη καλούνται να χρησιμοποιήσουν τις βέλτιστες πρακτικές της εργαλειοθήκης που αναφέρονται στο σημείο 21 όσον αφορά τους σχετικούς χρήστες στο έδαφός τους, με σκοπό ιδίως τον από κοινού καθορισμό των κοινών πτυχών και τη διεξαγωγή κοινής διαδικασίας αδειοδότησης σύμφωνα με το άρθρο 37 του Ευρωπαϊκού Κώδικα Ηλεκτρονικών Επικοινωνιών έως τις 30 Μαρτίου 2022.

            6.   ΥΠΟΒΟΛΗ ΕΚΘΕΣΕΩΝ

                  23.

                  Έως τις 30 Απριλίου 2021, κάθε κράτος μέλος θα πρέπει να υποβάλει στην Επιτροπή χάρτη πορείας για την εφαρμογή της εργαλειοθήκης.

                  24.

                  Έως τις 30 Απριλίου 2022, κάθε κράτος μέλος θα πρέπει να υποβάλει έκθεση σχετικά με την εφαρμογή της εργαλειοθήκης.

         Βρυξέλλες, 18 Σεπτεμβρίου 2020.

               Για την Επιτροπή

            Thierry BRETON

               Μέλος της Επιτροπής

         (1)  Συμπεράσματα του Συμβουλίου σχετικά με τη διαμόρφωση του ψηφιακού μέλλοντος της Ευρώπης, της 9ης Ιουνίου 2020, 8711/20.https://data.consilium.europa.eu/doc/document/ST-8711-2020-INIT/el/pdf

         (2)  COM(2020) 67 final.

         (3)  Οδηγία 2014/61/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών (ΕΕ L 155 της 23.5.2014, σ. 1).

         (4)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την εφαρμογή της οδηγίας 2014/61/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών, COM(2018) 492 της 27ης Ιουνίου 2018.

         (5)  Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών (ΕΕ L 321 της 17.12.2018, σ. 36).

         (6)  Οδηγία 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (ΕΕ L 197 της 21.7.2001, σ. 30).

         (7)  Οδηγία 2011/92/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (ΕΕ L 26 της 28.1.2012, σ. 1).

         (8)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).

         (9)  Απόφαση (ΕΕ) 2017/899 του Ευρωπαϊκού Κοινοβουλίου και του Συμβουλίου, της 17ης Μαΐου 2017, σχετικά με τη χρήση της ζώνης συχνοτήτων των 470-790 MHz στην Ένωση (ΕΕ L 138 της 25.5.2017, σ. 131).

         (10)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «5G για την Ευρώπη: σχέδιο δράσης», COM(2016) 588 final.

         (11)  Σύσταση (ΕΕ) 2019/534 της Επιτροπής, της 26ης Μαρτίου 2019, Κυβερνοασφάλεια δικτύων 5G (ΕΕ L 88 της 29.3.2019, σ. 42).

         (12)  Βλ. ειδικότερα τις ανακοινώσεις της Επιτροπής COM(2016) 587 και COM(2020) 67.


title: Σύσταση του Ευρωπαϊκού Συμβουλίου Συστημικού Κινδύνου της 15ης Δεκεμβρίου 2020 που τροποποιεί τη σύσταση ΕΣΣΚ/2020/7 σχετικά με τον περιορισμό διανομών στη διάρκεια της πανδημίας της νόσου COVID-19 (ΕΣΣΚ/2020/15) 2021/C 27/01

text:
                  25.1.2021

                  EL

                  Επίσημη Εφημερίδα της Ευρωπαϊκής Ένωσης

                  C 27/1

         ΣΥΣΤΑΣΗ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ
         της 15ης Δεκεμβρίου 2020
         που τροποποιεί τη σύσταση ΕΣΣΚ/2020/7 σχετικά με τον περιορισμό διανομών στη διάρκεια της πανδημίας της νόσου COVID-19
         (ΕΣΣΚ/2020/15)
         (2021/C 27/01)
         ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3 παράγραφος 2 στοιχεία β), δ) και στ) και τα άρθρα 16 έως 18,
         Έχοντας υπόψη την απόφαση ΕΕΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (2), και ιδίως το άρθρο 15 παράγραφος 3 στοιχείο ε) και τα άρθρα 18 έως 20,
         Εκτιμώντας τα ακόλουθα:

                     (1)

                     Με την έναρξη της πανδημίας της νόσου COVID-19 το Ευρωπαϊκό Συμβούλιο Συστημικού Κινδύνου (ΕΣΣΚ) αναγνώρισε ότι είναι αναγκαίο τα χρηματοοικονομικά ιδρύματα να διατηρήσουν εύρωστα επίπεδα ιδίων κεφαλαίων με σκοπό τον μετριασμό του συστημικού κινδύνου και τη στήριξη της οικονομικής ανάκαμψης. Το ΕΣΣΚ εξέδωσε προς τούτο τη σύσταση ΕΣΣΚ/2020/7 σχετικά με τον περιορισμό διανομών στη διάρκεια της πανδημίας της νόσου COVID-19 (3), σκοπός της οποίας ήταν να διασφαλίσει ότι τα χρηματοοικονομικά ιδρύματα που αποτελούν εν δυνάμει πηγή κινδύνου για τη χρηματοπιστωτική σταθερότητα θα διατηρούν υψηλά επίπεδα κεφαλαίων, καλώντας τις οικείες αρχές να ζητήσουν από τα εν λόγω ιδρύματα να μην προβαίνουν σε διανομές κατά τη διάρκεια της πανδημίας COVID-19, τουλάχιστον μέχρι την 1η Ιανουαρίου 2021.

                     (2)

                     Η κρίση του COVID-19 σοβεί στην Ευρώπη και παγκοσμίως και η αβεβαιότητα παραμένει ως προς τις μελλοντικές επιπτώσεις της στην οικονομία και στα χρηματοοικονομικά ιδρύματα, με κίνδυνο περαιτέρω επιδείνωσης της δημόσιας υγείας και των οικονομικών συνθηκών. Ούτε οι αγορές ούτε οι αρχές διαθέτουν πληροφορίες για τις μακροπρόθεσμες επιπτώσεις της κρίσης στον χρηματοπιστωτικό τομέα και στις πιστωτικές αγορές. Επίσης, τα χρηματοοικονομικά ιδρύματα παραμένουν ισχυρά εξαρτημένα από τα μέτρα δημόσιας στήριξης. Η διασφάλιση της ορθής λειτουργίας του χρηματοπιστωτικού συστήματος σε διαρκή βάση είναι σημαντική. Η κατ’ εξαίρεση παράταση των περιορισμών στις διανομές για να ληφθεί υπόψη η αβεβαιότητα ως προς τη μελλοντική μακροοικονομική ανάπτυξη εξυπηρετεί αυτόν τον στόχο, επιτρέποντας στα χρηματοοικονομικά ιδρύματα να διατηρούν ισχυρά επίπεδα κεφαλαίων για τον μετριασμό του συστημικού κινδύνου και τη στήριξη της οικονομικής ανάκαμψης. Ταυτόχρονα, το ΕΣΣΚ αναγνωρίζει την πρόοδο που σημειώνουν οι αρχές και τα χρηματοοικονομικά ιδρύματα στην αντιμετώπιση των επιπτώσεων της πανδημίας. Το ΕΣΣΚ γνωρίζει επίσης τη σημασία των διανομών ως μέσου που παρέχει στα χρηματοοικονομικά ιδρύματα τη δυνατότητα άντλησης κεφαλαίων από εξωτερικές πηγές, καθώς η επιβράβευση των επενδυτών για την επένδυσή τους είναι εξόχως σημαντική για τη μακροπρόθεσμη βιωσιμότητα των χρηματοοικονομικών ιδρυμάτων και αγορών. Ωστόσο, το ΕΣΣΚ εφιστά άκρα προσοχή, ώστε οι διανομές να μην θέσουν σε κίνδυνο τη σταθερότητα του χρηματοπιστωτικού συστήματος και τη διαδικασία ανάκαμψης, και θεωρεί ότι το όποιο επίπεδο διανομών θα πρέπει να είναι σημαντικά χαμηλότερο από το αντίστοιχο των πρόσφατων ετών που προηγήθηκαν της κρίσης του COVID-19.

                     (3)

                     Η σύσταση EΣΣΚ/2020/7 καλύπτει και κεντρικούς αντισυμβαλλομένους, δεδομένου του σημαντικού συστημικού ρόλου τους στην εκκαθάριση των συναλλαγών στις χρηματοπιστωτικές αγορές. Το σκοπούμενο αποτέλεσμα ήταν να αποτραπούν οι μέτοχοι και τα ανώτερα στελέχη από την άντληση του πλεονάσματος κεφαλαίων των κεντρικών αντισυμβαλλομένων μέσω των διανομών σε χρόνο κατά τον οποίο καθίσταται πλέον σοβαρός ο λειτουργικός κίνδυνος τον οποίο αυτοί καλύπτουν με δικούς τους πόρους και όχι με εισφορές των εκκαθαριστικών μελών, λαμβανομένων υπόψη και των περιορισμών όσον αφορά την παρουσία προσωπικού στα γραφεία των κεντρικών αντισυμβαλλομένων. Πάντως, η άσκηση προσομοίωσης ακραίων καταστάσεων για τους κεντρικούς αντισυμβαλλομένους την οποία διενήργησε η Ευρωπαϊκή Αρχή Κινητών Αξιών και Αγορών μετά την εκδήλωση της πανδημίας του COVID-19 επιβεβαίωσε την εν γένει επιχειρησιακή ανθεκτικότητά τους στις συνήθεις αναταραχές και τις πολλαπλές αθετήσεις υποχρεώσεων σε σχέση με τον πιστωτικό κίνδυνο, τον κίνδυνο ρευστότητας και τον κίνδυνο συγκέντρωσης (4). Επιπλέον, έως σήμερα δεν υπάρχουν στοιχεία που να αποδεικνύουν δυσλειτουργίες του συστήματος ή των διαδικασιών. Η αποτελεσματικότητα των μέτρων που ανέπτυξαν οι κεντρικοί αντισυμβαλλόμενοι για τον περιορισμό του λειτουργικού κινδύνου υποδηλώνει ότι παύει να είναι απαραίτητη η συμπερίληψή τους στο πεδίο εφαρμογής της σύστασης EΣΣΚ/2020/7.

                     (4)

                     Τα μέτρα που περιλαμβάνει η σύσταση ΕΣΣΚ/2020/7 έχουν προσωρινό χαρακτήρα και το ΕΣΣΚ θα συνεχίσει να παρακολουθεί τις επιπτώσεις τους στα χρηματοοικονομικά ιδρύματα και στην ικανότητά τους να συμβάλλουν στην οικονομική ανάκαμψη. Όταν αποφασίζει σχετικά με το αν και πότε πρέπει να τροποποιηθεί η παρούσα σύσταση, το ΕΣΣΚ θα πρέπει να λαμβάνει υπόψη, μεταξύ άλλων, τις μακροοικονομικές εξελίξεις και τα νέα στοιχεία για τη σταθερότητα του χρηματοπιστωτικού συστήματος.

                     (5)

                     Η ενότητα 2, σημείο 5 της σύστασης ΕΣΣΚ/2020/7 ορίζει ότι το γενικό συμβούλιο αποφασίζει αν και πότε η εν λόγω σύσταση χρήζει τροποποίησης. Οι τροποποιήσεις μπορούν να αφορούν ιδίως την παράταση της περιόδου εφαρμογής της σύστασης Α.

                     (6)

                     Για τους λόγους αυτούς η σύσταση ΕΚΤ/2020/7 θα πρέπει να τροποποιηθεί,

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

            ΤΡΟΠΟΠΟΙΗΣΕΙΣ

         Η σύσταση ΕΣΣΚ/2020/7 τροποποιείται ως εξής:

                     1)

                     στην ενότητα 1 η σύσταση Α αντικαθίσταται από το ακόλουθο κείμενο:
                     «Σύσταση A — Περιορισμός διανομών

                     Συνιστάται στις οικείες αρχές να απαιτούν από τα χρηματοοικονομικά ιδρύματα που υπάγονται στην εποπτική αρμοδιότητά τους (*1) να απέχουν από οποιαδήποτε από τις ακόλουθες ενέργειες τουλάχιστον μέχρι την 30ή Σεπτεμβρίου 2021:

                                 α)

                                 διανομή μερισμάτων ή παροχή αμετάκλητης δέσμευσης για διανομή μερισμάτων·

                                 β)

                                 επαναγορά κοινών μετοχών·

                                 γ)

                                 θέσπιση υποχρέωσης καταβολής μεταβλητής αμοιβής σε πρόσωπο που αναλαμβάνει ουσιώδη κίνδυνο,
                                 εφόσον η εν λόγω ενέργεια οδηγεί σε μείωση της ποσότητας ή επιδείνωση της ποιότητας των ιδίων κεφαλαίων των χρηματοοικονομικών ιδρυμάτων, εκτός αν τα τελευταία εφαρμόζουν άκρα προσοχή εν προκειμένω και η μείωση ή επιδείνωση δεν υπερβαίνει το συντηρητικό κατώτατο όριο που θεσπίζει η οικεία αρμόδια αρχή. Συνιστάται στις αρμόδιες αρχές να διεξάγουν διάλογο με τα χρηματοοικονομικά ιδρύματα πριν από οποιαδήποτε ενέργεια των στοιχείων α) ή β).

                           Η παρούσα σύσταση εφαρμόζεται σε επίπεδο ομίλου ΕΕ (ή σε μεμονωμένο επίπεδο όταν το χρηματοοικονομικό ίδρυμα δεν ανήκει σε όμιλο ΕΕ) και, κατά περίπτωση, σε υποενοποιημένο ή μεμονωμένο επίπεδο.

                        (*1)  Δεν περιλαμβάνονται τα υποκαταστήματα χρηματοοικονομικών ιδρυμάτων.»"

                     2)

                     η ενότητα 2 παράγραφος 1 σημείο 1 τροποποιείται ως εξής:

                                 α)

                                 το στοιχείο β) αντικαθίσταται από το ακόλουθο κείμενο:

                                             «β)

                                             ως “αρμόδια αρχή” νοείται η αρμόδια αρχή ή η εποπτική αρχή, όπως ορίζονται στο άρθρο 4 παράγραφος 1 σημείο 40 του κανονισμού (ΕΕ) αριθ. 575/2013 ή στο άρθρο 13 σημείο 10 της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου (*2), κατά περίπτωση·

                                    (*2)  Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ) (ΕΕ L 335 της 17.12.2009, σ. 1).»·"

                                 β)

                                 το στοιχείο γ) αντικαθίσταται από το ακόλουθο κείμενο:

                                             “γ)

                                             ως “χρηματοοικονομικό ίδρυμα” νοείται οποιαδήποτε επιχείρηση εκ των ακόλουθων που έχει κεντρικό κατάστημα ή έδρα στην Ένωση:

                                                         i)

                                                         ίδρυμα, όπως ορίζεται στο άρθρο 4 παράγραφος 1 σημείο 3 του κανονισμού (ΕΕ) αριθ. 575/2013·

                                                         ii)

                                                         ασφαλιστική επιχείρηση, όπως ορίζεται στο άρθρο 13 παράγραφος 1 της οδηγίας 2009/138/ΕΚ·

                                                         iii)

                                                         αντασφαλιστική επιχείρηση, όπως ορίζεται στο άρθρο 13 παράγραφος 4 της οδηγίας 2009/138/ΕΚ·”

                                 γ)

                                 το στοιχείο δ) αντικαθίσταται από το ακόλουθο κείμενο:

                                             «γ)

                                             ως “πρόσωπο που αναλαμβάνει ουσιώδη κίνδυνο” νοείται μέλος κατηγορίας υπαλλήλων, του οποίου οι επαγγελματικές δραστηριότητες έχουν ουσιώδη αντίκτυπο στο προφίλ κινδύνου του χρηματοοικονομικού ιδρύματος, συμπεριλαμβανομένου μέλους της κατηγορίας υπαλλήλων που αναφέρεται στο άρθρο 92 παράγραφος 2 της οδηγίας 2013/36/ΕΕ ή στο άρθρο 275 παράγραφος 1 στοιχείο γ) του κατ’ εξουσιοδότηση κανονισμού (ΕΕ) 2015/35 της Επιτροπής (*3), κατά περίπτωση·

                                    (*3)  Κατ' εξουσιοδότηση κανονισμός (ΕΕ) 2015/35 της Επιτροπής, της 10ης Οκτωβρίου 2014, για τη συμπλήρωση της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 12 της 17.1.2015, σ. 1).»·"

                     3)

                     στην ενότητα 2 σημείο 3 παρεμβάλλεται η ακόλουθη παράγραφος:

                                 «1α.

                                 Kατά τη βαθμονόμηση του συντηρητικού κατώτατου ορίου οι αρμόδιες αρχές θα πρέπει να εξετάζουν δεόντως:

                                             α)

                                             τους στόχους της παρούσας σύστασης, ιδίως την ανάγκη των χρηματοοικονομικών ιδρυμάτων να διατηρούν επαρκώς υψηλά επίπεδα κεφαλαίου για τον μετριασμό του συστημικού κινδύνου και τη στήριξη της οικονομικής ανάκαμψης, λαμβανομένης υπόψη και της κεφαλαιακής τους πορείας και συνυπολογίζοντας τους κινδύνους επιδείνωσης της φερεγγυότητας των εταιρειών και των νοικοκυριών λόγω της πανδημίας·

                                             β)

                                             την ανάγκη να διασφαλιστεί ότι το συνολικό επίπεδο διανομών των χρηματοοικονομικών ιδρυμάτων υπό την εποπτική τους αρμοδιότητα παραμένει σημαντικά χαμηλότερο από το αντίστοιχο των πρόσφατων ετών που προηγήθηκαν της κρίσης του COVID-19·

                                             γ)

                                             τις ιδιαιτερότητες κάθε τομέα εντός του πεδίου των αρμοδιοτήτων τους.»·

                     4)

                     η ενότητα 2 σημείο 4 αντικαθίσταται από το ακόλουθο κείμενο:
                     «4.   Χρονοδιάγραμμα ενεργειών προς εφαρμογή των συστάσεων

                     Σύμφωνα με το άρθρο 17 παράγραφος 1 του κανονισμού (ΕΕ) αριθ. 1092/2010, οι αποδέκτες πρέπει να κοινοποιούν στο Ευρωπαϊκό Κοινοβούλιο, το Συμβούλιο, την Επιτροπή και το ΕΣΣΚ τις ενέργειες στις οποίες προβαίνουν για σκοπούς εφαρμογής της σύστασης ή να τεκμηριώνουν τυχόν αδράνειά τους. Κάθε αποδέκτης καλείται να υποβάλει έκθεση σχετικά με την εφαρμογή της σύστασης Α έως τις 15 Οκτωβρίου 2021.»·

                     5)

                     η ενότητα 2 σημείο 5 αντικαθίσταται από το ακόλουθο κείμενο:
                     «5.   Τροποποιήσεις της σύστασης

                     Πριν από τις 30 Σεπτεμβρίου 2021 το γενικό συμβούλιο θα αποφασίσει αν και πότε η παρούσα σύσταση χρήζει τροποποίησης, λαμβάνοντας μεταξύ άλλων υπόψη τις μακροοικονομικές εξελίξεις και τα νέα στοιχεία για τη σταθερότητα του χρηματοπιστωτικού συστήματος.»·

                     6)

                     στην ενότητα 2 σημείο 6 με τίτλο «Παρακολούθηση και αξιολόγηση» προστίθεται η ακόλουθη παράγραφος:

                                 «3.

                                 Η Γραμματεία του ΕΣΣΚ θα συνδράμει τους αποδέκτες διασφαλίζοντας τον συντονισμό της παροχής στοιχείων και των σχετικών υποδειγμάτων και αποσαφηνίζοντας, όπου είναι απαραίτητο, τη διαδικασία και το χρονοδιάγραμμα ενεργειών προς εφαρμογή των συστάσεων»·

                     7)

                     το παράρτημα με τίτλο «Κοινοποίηση των ενεργειών συμμόρφωσης με την παρούσα σύσταση» διαγράφεται.

            Φρανκφούρτη, 15 Δεκεμβρίου 2020.

                  Ο Προϊστάμενος της Γραμματείας του ΕΣΣΚ,

                  εξ ονόματος του γενικού συμβουλίου του ΕΣΣΚ,

               Francesco MAZZAFERRO

            (1)  ΕΕ L 331 της 15.12.2010, σ.1.

            (2)  ΕΕ C 58 της 24.2.2011, σ. 4.

            (3)  Σύσταση ΕΣΣΚ/2020/7 του Ευρωπαϊκού Συμβουλίου Συστημικού Κινδύνου, της 27ης Μαΐου 2020, σχετικά με τον περιορισμό διανομών στη διάρκεια της πανδημίας της νόσου COVID-19 (ΕΕ C 212 της 26.6.2020, σ. 1).

            (4)  Βλ. δελτίο Τύπου της ΕΑΚΑΑ: «ESMA’s Third EU-Wide CCP Stress Test Finds System Resilient to Shocks», διαθέσιμο στη διεύθυνση https://www.esma.europa.eu/press-news/esma-news/esma%E2%80%99s-third-eu-wide-ccp-stress-test-finds-system-resilient-shocks.


title: Σύσταση του Συμβουλίου της 3ης Απριλίου 2020 προκειμένου να τερματιστεί η κατάσταση του υπερβολικού δημοσιονομικού ελλείμματος στη Ρουμανία 2020/C 116/01

text:
               8.4.2020

               EL

               Επίσημη Εφημερίδα της Ευρωπαϊκής Ένωσης

               C 116/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 3ης Απριλίου 2020
      προκειμένου να τερματιστεί η κατάσταση του υπερβολικού δημοσιονομικού ελλείμματος στη Ρουμανία
      (2020/C 116/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 7,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Σύμφωνα με το άρθρο 126 της Συνθήκης για τη λειτουργία της Ευρωπαϊκής Ένωσης, (ΣΛΕΕ) τα κράτη μέλη αποφεύγουν τα υπερβολικά δημοσιονομικά ελλείμματα.

                  (2)

                  Το σύμφωνο Σταθερότητας και Ανάπτυξης (ΣΣΑ) βασίζεται στον στόχο επίτευξης υγιών δημόσιων οικονομικών ως μέσου ενίσχυσης των συνθηκών για σταθερότητα τιμών και ισχυρή βιώσιμη ανάπτυξη, ικανή να συμβάλει στη δημιουργία θέσεων απασχόλησης.

                  (3)

                  Στις 3 Απριλίου 2020, το Συμβούλιο, βάσει του άρθρου 126 παράγραφος 6 της ΣΛΕΕ, εξέδωσε απόφαση σχετικά με την ύπαρξη υπερβολικού ελλείμματος στη Ρουμανία.

                  (4)

                  Το άρθρο 126 παράγραφος 7 της ΣΛΕΕ και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου (1) απαιτούν από το Συμβούλιο να απευθύνει συστάσεις στο ενδιαφερόμενο κράτος μέλος προκειμένου να τερματίσει την κατάσταση υπερβολικού ελλείμματος εντός καθορισμένου χρονικού διαστήματος. Η εν λόγω σύσταση πρέπει να καθορίζει μέγιστη προθεσμία έξι μηνών προκειμένου το κράτος μέλος να λάβει αποτελεσματικά μέτρα για τη διόρθωση του υπερβολικού ελλείμματος. Επιπλέον, με τη σύσταση για τη διόρθωση του υπερβολικού ελλείμματος, το Συμβούλιο καλεί το ενδιαφερόμενο κράτος μέλος να επιτύχει ετήσιους δημοσιονομικούς στόχους οι οποίοι, με βάση τις προβλέψεις στις οποίες βασίζεται η σύσταση, συνεπάγονται μια ελάχιστη ετήσια βελτίωση του διαρθρωτικού ισοζυγίου, ήτοι ενός κυκλικά προσαρμοσμένου ισοζυγίου, εξαιρουμένων των έκτακτων και λοιπών προσωρινών μέτρων, κατά τουλάχιστον 0,5 % του ακαθάριστου εγχώριου προϊόντος (ΑΕΠ), ως σημείο αναφοράς.

                  (5)

                  Σύμφωνα με τις χειμερινές προβλέψεις της Επιτροπής του 2020, με επέκταση στις δημοσιονομικές μεταβλητές έως το 2022, η αύξηση του πραγματικού ΑΕΠ προβλέπεται να έχει διαμορφωθεί στο 3,9 % το 2019. Με βάση την παραδοχή αμετάβλητης πολιτικής, η Επιτροπή προβλέπει ότι η αύξηση του πραγματικού ΑΕΠ θα είναι μέτρια αλλά θα παραμείνει ισχυρή στο 3,8 % το 2020 και στο 3,5 % το 2021 και το 2022. Αφενός, τα σημαντικά δημοσιονομικά κίνητρα που απορρέουν από τις τρέχουσες πολιτικές θα εξακολουθήσουν να δίνουν κάποια ώθηση στην ιδιωτική κατανάλωση. Αφετέρου, η συνεχιζόμενη διεύρυνση του δημοσιονομικού ελλείμματος θα διαβρώσει την εμπιστοσύνη των καταναλωτών και των επενδυτών στη βιωσιμότητα της αναπτυξιακής πορείας της οικονομίας. Ως εκ τούτου, οι επενδύσεις αναμένεται να εξασθενήσουν καθώς οι ιδιώτες επενδυτές λαμβάνουν υπόψη την επιδείνωση των μακροοικονομικών ανισορροπιών. Η συμβολή των καθαρών εξαγωγών αναμένεται να παραμείνει αρνητική εντός του χρονικού ορίζοντα των προβλέψεων, καθώς οι εξαγωγές εξακολουθούν να επηρεάζονται από τη χαμηλή εξωτερική ζήτηση, ενώ οι εισαγωγές στηρίζονται από την ιδιωτική κατανάλωση. Τούτο, με τη σειρά του, θα επιδεινώσει περαιτέρω το ήδη υψηλό έλλειμμα του ισοζυγίου τρεχουσών συναλλαγών.

                  (6)

                  Στις 10 Δεκεμβρίου 2019, η κυβέρνηση ενέκρινε και διαβίβασε στο Κοινοβούλιο τη δημοσιονομική στρατηγική της για την περίοδο 2020-22 (η «δημοσιονομική στρατηγική»), με αναθεωρημένο στόχο για το έλλειμμα γενικής κυβέρνησης, ύψους 3,8 % του ΑΕΠ το 2019, που υπερβαίνει την τιμή αναφοράς του 3 % του ΑΕΠ. Η αναθεώρηση αυτή, σε σχέση με το, αρχικά προγραμματισμένο, 2,8 % του ΑΕΠ το 2019, βασίστηκε σε στοιχεία εκτέλεσης του προϋπολογισμού από την αρχή του έτους μέχρι σήμερα. Η δημοσιονομική στρατηγική κυρώθηκε με νόμο στις 18 Δεκεμβρίου 2019.

                  (7)

                  Σύμφωνα με τις χειμερινές προβλέψεις της Επιτροπής του 2020, με επέκταση στις δημοσιονομικές μεταβλητές έως το 2022, το έλλειμμα γενικής κυβέρνησης θα παραμείνει πάνω από την τιμή αναφοράς του 3 % του ΑΕΠ για το σύνολο της περιόδου των προβλέψεων. Η Επιτροπή προβλέπει έλλειμμα γενικής κυβέρνησης ύψους 4 % του ΑΕΠ το 2019, 4,9 % το 2020, 6,9 % το 2021 και 7,7 % το 2022 εάν δεν υπάρξει αλλαγή πολιτικής. Το διαρθρωτικό έλλειμμα προβλέπεται να επιδεινωθεί κατά 1 % του ΑΕΠ το 2020, κατά περαιτέρω 1,9 % του ΑΕΠ το 2021 και κατά περαιτέρω 0,8 % το 2022. Η αύξηση του ελλείμματος που προβλέπει η Επιτροπή οφείλεται κυρίως στις σημαντικές αυξήσεις των συντάξεων που θεσπίστηκαν το καλοκαίρι του 2019. Οι υψηλότερες δαπάνες για τις συντάξεις θα συμβάλουν στην αύξηση του ελλείμματος κατά 0,9 ποσοστιαίες μονάδες του ΑΕΠ το 2020, 1,7 ποσοστιαίες μονάδες του ΑΕΠ το 2021 και 1,1 ποσοστιαίες μονάδες του ΑΕΠ το 2022. Ο διπλασιασμός του επιδόματος τέκνων, που πρόκειται να τεθεί σε ισχύ τον Αύγουστο του 2020, εκτιμάται ότι θα έχει δημοσιονομικό κόστος ύψους 0,6 % του ΑΕΠ σε ετήσια βάση. Στη δημοσιονομική στρατηγική της, η κυβέρνηση προβλέπει έλλειμμα γενικής κυβέρνησης ύψους 3,6 % του ΑΕΠ το 2020, 3,4 % το 2021 και 2,8 % το 2022. Με βάση τις εκτιμήσεις της κυβέρνησης, αυτό θα οδηγούσε σε διαρθρωτική προσαρμογή της τάξης του 0,3 % το 2020, 0,2 % το 2021 και 0,6 % το 2022. Η προσαρμογή στη δημοσιονομική στρατηγική είναι ως επί το πλείστον βασισμένη σε δαπάνες. Ειδικότερα, οι δαπάνες για αμοιβές εργαζομένων, αγαθά και υπηρεσίες, καθώς και οι κεφαλαιουχικές δαπάνες που δεν συγχρηματοδοτούνται από την ΕΕ προβλέπεται να μειωθούν ως ποσοστό του ΑΕΠ. Η πρόβλεψη της δημοσιονομικής στρατηγικής για χαμηλότερο έλλειμμα, σε σύγκριση με τις προβλέψεις της Επιτροπής, πηγάζει από πιο αισιόδοξες υποκείμενες μακροοικονομικές προβολές στη δημοσιονομική στρατηγική και από το γεγονός ότι η δημοσιονομική στρατηγική δεν λαμβάνει υπόψη τις δημοσιονομικές επιπτώσεις ορισμένων θεσπισθέντων μέτρων, ενώ η σχεδιαζόμενη συγκράτηση των τρεχουσών δαπανών δεν υποστηρίζεται πλήρως από τα θεσπισθέντα ή ανακοινωθέντα με αξιόπιστο τρόπο μέτρα και, ως εκ τούτου, δεν μπορεί να ληφθεί πλήρως υπόψη στις προβλέψεις της Επιτροπής.

                  (8)

                  Το χρέος της γενικής κυβέρνησης στη Ρουμανία ανήλθε σε 34,7 % του ΑΕΠ το 2018. Σύμφωνα με τις προβλέψεις της Επιτροπής, το χρέος της γενικής κυβέρνησης προβλέπεται να αυξηθεί σε 46,6 % του ΑΕΠ το 2022, παραμένοντας έτσι κάτω από την τιμή αναφοράς της Συνθήκης.

                  (9)

                  Δυνάμει του άρθρου 3 παράγραφος 4 του κανονισμού (ΕΚ) αριθ. 1467/97, η διόρθωση του υπερβολικού ελλείμματος θα ολοκληρωθεί εντός του έτους που ακολουθεί εκείνο κατά το οποίο διαπιστώθηκε το υπερβολικό έλλειμμα (στη συγκεκριμένη περίπτωση το 2021), εκτός εάν συντρέχουν ειδικές περιστάσεις. Η πορεία προσαρμογής θα πρέπει να καθορίζεται σύμφωνα με τον κανονισμό (ΕΚ) αριθ. 1467/97, λαμβανομένης υπόψη της οικονομικής και δημοσιονομικής θέσης του κράτους μέλους.

                  (10)

                  Στην παρούσα περίπτωση, τέτοιες ειδικές περιστάσεις υπάρχουν στη Ρουμανία. Η διόρθωση του υπερβολικού ελλείμματος έως το 2021 θα απαιτήσει υπερβολικά έντονη δημοσιονομική προσαρμογή και θα οδηγήσει σε σημαντική απώλεια παραγωγής. Μια μακρότερη πορεία προσαρμογής, παρόλο που απαιτεί ακόμη σημαντικές ετήσιες προσαρμογές, θα έχει περισσότερο σταδιακό αντίκτυπο στην ανάπτυξη και θα λάμβανε υπόψη το γεγονός ότι το δημοσιονομικό έτος 2020 έχει ήδη αρχίσει. Οι διαρθρωτικές μεταρρυθμίσεις που εφαρμόζονται παράλληλα με τη δημοσιονομική εξυγίανση θα συμβάλουν στην εξασφάλιση διαρκούς διόρθωσης του υπερβολικού ελλείμματος. Υπό το πρίσμα αυτό και λαμβανομένης υπόψη της οικονομικής και δημοσιονομικής κατάστασης στη Ρουμανία, η προθεσμία για τη διόρθωση του υπερβολικού ελλείμματος έως το 2022 είναι δικαιολογημένη.

                  (11)

                  Μια αξιόπιστη και βιώσιμη πορεία προσαρμογής εντός της εν λόγω προθεσμίας θα απαιτούσε από τη Ρουμανία να επιτύχει ονομαστικό στόχο για το έλλειμμα γενικής κυβέρνησης 3,6 % του ΑΕΠ το 2020, 3,4 % το 2021 και 2,8 % το 2022 ο οποίος, με βάση τις προβλέψεις της Επιτροπής, συνάδει με ονομαστικό ρυθμό αύξησης των καθαρών πρωτογενών δημόσιων δαπανών (2) ύψους 8,2 % το 2020, 5,5 % το 2021 και 5,5 % το 2022. Ο εν λόγω ρυθμός αύξησης των καθαρών δαπανών θα είναι ο βασικός δείκτης που χρησιμοποιείται για την αξιολόγηση της δημοσιονομικής προσπάθειας, σε περίπτωση που χρειάζεται προσεκτική ανάλυση. Η αντίστοιχη ετήσια προσαρμογή στο διαρθρωτικό ισοζύγιο είναι 0,5 % του ΑΕΠ το 2020, 0,8 % του ΑΕΠ το 2021 και 0,8 % του ΑΕΠ το 2022. Με βάση τις τρέχουσες προβλέψεις, οι στόχοι αυτοί εξακολουθούν να επιτρέπουν ετήσιες αυξήσεις των πραγματικών καθαρών δαπανών. Η επίτευξη των εν λόγω στόχων θα απαιτήσει πιθανότατα την επανεξέταση των νομοθετημένων μεγάλων αυξήσεων των συντάξεων και άλλων πρόσφατων μέτρων που οδηγούν στην απότομη επιδείνωση του ελλείμματος στο βασικό σενάριο.

                  (12)

                  Τα μέτρα δημοσιονομικής εξυγίανσης πρέπει να εξασφαλίζουν μόνιμη διόρθωση και να στοχεύουν παράλληλα στη βελτίωση της ποιότητας των δημόσιων οικονομικών και στην ενίσχυση του αναπτυξιακού δυναμικού της οικονομίας.

                  (13)

                  Από το 2016, η Ρουμανία έχει συστηματικά και επανειλημμένα παρεκκλίνει από τους δημοσιονομικούς κανόνες που κατοχυρώνονται στο εθνικό δημοσιονομικό πλαίσιο, καθιστώντας τους σε μεγάλο βαθμό αναποτελεσματικούς. Είναι σημαντικό η Ρουμανία να διασφαλίσει, στο μέλλον, την πλήρη εφαρμογή του εθνικού δημοσιονομικού πλαισίου.

                  (14)

                  Μεσοπρόθεσμα και μακροπρόθεσμα, οι κίνδυνοι για υγιή δημόσια οικονομικά φαίνονται υψηλοί, λόγω των υψηλών δημοσιονομικών ελλειμμάτων και του κόστους της γήρανσης του πληθυσμού. Οι αυξήσεις των συντάξεων, που θεσπίστηκαν το καλοκαίρι του 2019 και προβλέπεται να τεθούν σε ισχύ την περίοδο 2019-2021, συμβάλλουν σημαντικά στους εν λόγω κινδύνους. Αυτό επιβεβαιώνει την επείγουσα ανάγκη για πλήρη αποκατάσταση της μακροπρόθεσμης βιωσιμότητας των δημόσιων οικονομικών,

            ΣΥΝΙΣΤΑ:

                  1)

                  Η Ρουμανία οφείλει να θέσει τέλος στην παρούσα κατάσταση υπερβολικού ελλείμματος το αργότερο έως το 2022.

                  2)

                  Η Ρουμανία θα πρέπει να επιτύχει ονομαστικό στόχο ελλείμματος της γενικής κυβέρνησης 3,6 % του ΑΕΠ το 2020, 3,4 % του ΑΕΠ το 2021 και 2,8 % του ΑΕΠ το 2022, ο οποίος συνάδει με ονομαστικό ρυθμό αύξησης των καθαρών πρωτογενών δημόσιων δαπανών 8,2 % το 2020, 5,5 % το 2021 και 5,5 % το 2022, που αντιστοιχούν σε ετήσια διαρθρωτική προσαρμογή 0,5 % του ΑΕΠ το 2020, 0,8 % του ΑΕΠ το 2021 και 0,8 % του ΑΕΠ το 2022.

                  3)

                  Η Ρουμανία θα πρέπει να καθορίσει και να εφαρμόσει αυστηρά τα μέτρα που απαιτούνται για την επίτευξη της διόρθωσης του υπερβολικού ελλείμματος μέχρι το 2022. Τα μέτρα δημοσιονομικής εξυγίανσης θα πρέπει να εξασφαλίζουν διαρκή διόρθωση με ευνοϊκό για την ανάπτυξη τρόπο. Η Ρουμανία θα πρέπει να χρησιμοποιήσει όλα τα έκτακτα έσοδα για τη μείωση του ελλείμματος.

                  4)

                  Το Συμβούλιο ορίζει την προθεσμία της 15ης Σεπτεμβρίου 2020 για να λάβει η Ρουμανία αποτελεσματικά μέτρα και, σύμφωνα με το άρθρο 3 παράγραφος 4α του κανονισμού (ΕΚ) αριθ. 1467/97, να υποβάλει λεπτομερή έκθεση σχετικά με τη στρατηγική εξυγίανσης που προβλέπεται για την επίτευξη των στόχων. Στη συνέχεια, οι ρουμανικές αρχές θα πρέπει να υποβάλλουν έκθεση για την πρόοδο που συντελείται στην εφαρμογή των συστάσεων τουλάχιστον ανά εξάμηνο, έως την πλήρη διόρθωση του υπερβολικού ελλείμματος

            Επιπλέον, οι ρουμανικές αρχές θα πρέπει να διασφαλίσουν την πλήρη εφαρμογή του εθνικού δημοσιονομικού πλαισίου της χώρας. Για να εξασφαλιστεί η επιτυχία της στρατηγικής για τη δημοσιονομική εξυγίανση, θα είναι επίσης σημαντική η υποστήριξη της δημοσιονομικής εξυγίανσης με εκτενείς διαρθρωτικές μεταρρυθμίσεις, σύμφωνα με τις συστάσεις που απηύθυνε το Συμβούλιο στη Ρουμανία στο πλαίσιο του Ευρωπαϊκού Εξαμήνου, και ιδίως εκείνες που αφορούν τη διαδικασία μακροοικονομικών ανισορροπιών.
      Η παρούσα σύσταση απευθύνεται στη Ρουμανία.

         Βρυξέλλες, 3 Απριλίου 2020.

               Για το Συμβούλιο

               Ο Πρόεδρος

            G. GRLIĆ RADMAN

         (1)  Κανονισμός (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (ΕΕ L 209 της 2.8.1997, σ. 6).

         (2)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.